Adiyisɛm 6 ASCB - Otkrivenje 6 CRO\n1Afei, mehunuu sɛ Odwammaa no ate nsɔano nson no mu deɛ ɛdi ɛkan ano, na metee sɛ ateasefoɔ baanan no mu baako de nne a ɛte sɛ aprannaa reka sɛ, “Bra!” 2Mehwɛeɛ, na mehunuu ɔpɔnkɔ fitaa bi wɔ hɔ. Na deɛ ɔte ne so no kura agyan na wɔmaa no ahenkyɛ. Ɔkɔeɛ sɛ nkonimdifoɔ kɔdii nkonim.\n3Afei, Odwammaa no tee nsɔano a ɛtɔ so mmienu no ano, na metee sɛ ɔteasefoɔ a ɔtɔ so mmienu no reka sɛ, “Bra!” 4Ɔpɔnkɔ foforɔ a ɔyɛ kɔkɔɔ baeɛ. Wɔmaa deɛ ɔte ne so no tumi sɛ ɔmfa ɔko mmra asase so na nnipa nkunkum wɔn ho. Wɔmaa no akofena kɛseɛ bi.\n5Afei, Odwammaa no tee nsɔano a ɛtɔ so mmiɛnsa no ano, na metee sɛ ɔteasefoɔ a ɔtɔ so mmiɛnsa no reka sɛ, “Bra!” Mehwɛeɛ, na mehunuu ɔpɔnkɔ tuntum bi wɔ hɔ. Ne kafoɔ no kura nsania mmienu. 6Metee biribi te sɛ nne bi firi ateasefoɔ baanan no nkyɛn. Na nne no se, “Ayuo susukora yɛ ɛda koro akatua, ɛnna aburoo susukora mmiɛnsa nso yɛ ɛda koro akatua. Nanso, nsɛe nsrango no ne bobesa no!”\n7Afei, Odwammaa no tee nsɔano a ɛtɔ so nan no ano na metee sɛ ɔteasefoɔ a ɔtɔ so nan no reka sɛ, “Bra!” 8Mehwɛeɛ na mehunuu ɔpɔnkɔ nsonso bi. Wɔtoo ne sotefoɔ no din “Owuo”, na Asaman di nʼakyi pɛɛ. Wɔmaa no asase nkyɛmu nan mu baako so tumi sɛ ɔmfa ɔko, ɔkɔm, yadeɛ ne nkekaboa a wɔwɔ asase so nkunkum wɔn.\n9Afei Odwammaa no tee nsɔano a ɛtɔ so enum no ano. Mehunuu afɔrebukyia bi, na aseɛ na wɔn a wɔkumm wɔn wɔ asɛnka no ho na wɔde gyidie dii adanseɛ no akra wɔ. 10Wɔde nne a ano yɛ den kaa sɛ, “Otumfoɔ Awurade, Ɔkronkronni ne Nokwafoɔ! Woretwɛn akɔsi da bɛn ansa na wɔabu nnipa a wɔwɔ asase so atɛn, na wɔatwe wɔn aso sɛ wɔkunkum yɛn?” 11Wɔmaa wɔn mu biara atadeɛ fitaa, na wɔka kyerɛɛ wɔn sɛ wɔntwɛn kakra kɔsi sɛ wɔbɛkum wɔn nuanom asomfoɔ abɛka wɔn ho.\n12Na mehunuu sɛ Odwammaa no tee nsɔano a ɛtɔ so nsia no ano. Na asasewosoɔ a ano yɛ den baeɛ maa owia yɛɛ tumm sɛ ayitoma, na ɔsrane yɛɛ kɔɔ sɛ mogya. 13Na nsoromma tete firii soro bɛhwee asase so te sɛ deɛ mframa a ano yɛ den bɔ borɔdɔma bunu ma ɛtete gu fam pɛ. 14Ɔsoro yeraeɛ te sɛ nwoma a wɔabobɔ, na mmepɔ ne nsupɔ firii wɔn atenaeɛ.\n15Na asase so ahemfo ne nnipa akɛseɛ ne asafohene ne adefoɔ ne ahoɔdenfoɔ ne nkoa ne adehyeɛ nyinaa hintahintaa abodan ne mmepɔ mu abotan mu. 16Na wɔka kyerɛɛ mmepɔ no ne abotan no sɛ, “Monkata yɛn so na momfa yɛn nsie, sɛdeɛ ɛbɛyɛ a, deɛ ɔte ahennwa no so no ani renhunu yɛn, na yɛmfiri Odwammaa no abufuo ano. 17Wɔn abufuo no ɛda kɛseɛ aduru, na hwan na ɔbɛtumi agyina ano?”\nASCB : Adiyisɛm 6


Asɛmmisa: Deɛn ne adwenesakra kwan?\nMmuaeɛ: Ɔkͻm de wo? Ԑnyɛ ͻkͻm pa ara ankasa, biribi ho kͻm de wo wͻ asetena mu? Biribi hyɛ wo mu fee a akͻyɛ sɛ wommerɛɛ ho? Sɛ saa a Yesu ne ͻkwan no! Yesu kaa sɛ, “ Mene nkwa paano no; deɛ ͻba me nkyɛn no, ɛkͻm renne no da, na deɛ ͻgye me die no, osukͻm renne no da.” (Yohane 6:35)\nWonnhu deɛ wonyɛ? Ayɛ sɛ wonnhu kwan a wommfa so anaa asetena atirimpͻ da? Ayɛ sɛnea obi adum kanea na akͻyɛ sɛ wonnhu deɛ yɛde sͻ no? Sɛ saa, Yesu ne ͻkwan no! Yesu kaa sɛ, “Mene wiase hann, deɛ ͻdi m’akyire no rennante sum, na ͻbɛnya nkwa hann” (Yohane 8:12).\nWoate nka pɛn sɛ woaka akyi wͻ abrabͻ mu? Woabͻ mmͻden sɛ wobɛhyɛn apono pii mu nanso deɛ wohunuu wͻ n’akyi ne sɛ ayɛ hwee na atirimpͻ biara nnim? Worepɛ kwan a akͻ asetena a atirimpͻ wom? Sɛ saa a Yesu ne kwan no! Yesu kaa sɛ, “Mene ɛpono no; sɛ obi fa me so kͻ mu a wͻbɛgye no nkwa, na ͻbɛkͻ mu, na ͻbɛfiri adi na ͻbɛnya adidibea” (Yohane 10:9).\nNnipa afoforͻ taa ma wo nsa si fam? W’adamfofa ayɛ bisi basaa ne hwee anaa? Ayɛ sɛnea obiara pɛ sɛ osisi wo anaa? Sɛ saa a Yesu ne ͻkwan no!. Yesu kaa sɛ, “ Mene odwanhwɛfoͻ pa no. Odwanhwɛfoͻ pa de ne nkwa to hͻ ma ne nnwan no. Mene odwanhwɛfoͻ pa; na menim me deɛ na me deɛ nso nim me” (Yohane 10:11,14).\nWoadwene ho pɛn deɛ ɛkͻ so wͻ asetena yei akyi? Wabrɛ sɛ wosɛe wobrɛ nyinaa wͻ nnoͻma a ɛporͻ anaa nnoͻma ɛwe nnarekye ho? Ԑtͻ da a ɛyɛ wo sɛ gyama asetena nni atirimpͻ biara? Wopɛ sɛ wotena ase wͻ wo wuo akyi? Sɛ saa a Yesu ne ͻkwan no! Yesu kaa sɛ,” Mene owusͻreɛ ne nkwa; deɛ ͻgye me die no sɛ wawu mpo a, ͻbɛnya nkwa na obiara ͻgye me die no renwu da (Yohane 11:25-26).”\nDeɛn ne kwan no? Deɛn ne nokorɛ no? Deɛn ne nkwa no? Yesu buae sɛ,“ Mene ͻkwan no, nokorɛ ne nkwa no; obi mma Agya no nkyɛn gye sɛ ͻnam me so” (Yohane 14:6).\nƆkͻm a ɛde wo no yɛ honhom fam ͻkͻm, na Yesu na ͻbɛma woameeɛ. Yesu nkutoo na ͻbɛtumi ama sum no so. Yesu ne ͻkwan a ɛkͻ asetena a abotͻyam wom mu. Yesu ne adamfoͻ ne odwanhwɛfoͻ worehwɛhwɛ no no. Yesu ne nkwa — wͻ wiase yei ne deɛ ɛreba no mu. Yesu ne ͻkwan ɛkͻ adwenesakra mu!\nDeɛ nti a wote ͻkͻm, deɛ nti a wote nka sɛ woayera wͻ sum, deɛ nti a wonntumi nhunu asetena atirimpͻ ne sɛ woate wo ho afiri Nyankopͻn ho. Twerɛ kronkron no ka kyerɛ yɛn sɛ yɛn nyinaa ayɛ bͻne na yɛatwe yɛn ho afiri Nyankopͻn ho (Ɔsɛnkafoͻ 7:20; Romafoͻ 3:23). Ankonamyɛ a wote wͻ w’akoma mu no kyerɛ sɛ, Nyankopͻn ayera afiri w’abrabͻ mu. Ɔbͻͻ yɛn sɛ anka yɛne Nyankopͻn nya ayͻnkofa. Nanso ɛsiane yɛn bͻne nti yɛatwe yɛn ho afiri saa adamfofa no ho. Deɛ ɛnyɛ koraa no, yɛn bͻne no bɛma yɛatwe yɛn ho afiri Nyankopͻn ho afebͻͻ, wͻ asetena yei mu ne deɛ ɛreba no mu (Romafoͻ 6:23; Yohane 3:36).\nYɛbɛyɛ dɛn asi saa ͻhaw yi ano? Yesu ne ͻkwan no! Yesu asoa yɛn bͻne nyinaa (2 Korintofoͻ 5:21).\nYesu wu maa yɛn (Romafoͻ 5:8), gyee asotwe anka na yɛfata no. Nnansa akyi no, Yesu sͻre firii awufoͻ mu, de kyerɛɛ sɛ wadi bͻne ne owuo so nkunim (Romafoͻ 6:4-5). Adɛn nti na ͻyɛɛ saa? Yesu no ankasa maa ho mmuaeɛ: “ Obi nni dͻ kɛseɛ a ɛsene yei , sɛ obi de ne kra bɛto hͻ ama ne nnamfo”(Yohane 15:13). Yesu wuui sɛnea ɛbɛyɛ a yɛbɛtena ase. Sɛ yɛgye Yesu di, gye ne wuo no di sɛ ɛno na ɛtuaa yɛn bͻne ho ka, ͻbɛpepa yɛn bͻne nyinaa. Hononhom mu ͻkͻm a ɛde yɛn no, ͻbɛma yɛn amee. Ɔbɛsͻ nkanea no. Yɛbɛnya asetena abotͻyma wom. Yɛbɛhunu yɛn adamfo pa ara no ne odwanhwɛfoͻ no. Yɛbɛhunu sɛ yɛbɛnyane wͻ yɛn wuo akyi — owusͻreɛ wͻ soro daa yɛne Yesu!\n“Na sɛdeɛ Nyankopͻn dͻͻ wiase nie sɛ ͻde ne ba ͻwoo no korͻ no maeɛ, na obiara ͻgye no die no anyera, na wanya daa nkwa” (Yohane 3:16).


Yesaia 27 | Intanɛt So Bible| Wiase Foforɔ Nkyerɛaseɛ\n27 Saa da no, Yehowa+ de ne nkrante+ kɛse dennen no bɛba Lewiatan,+ ɔwɔ a ne ho yɛ hare,+ no so. Ɔde bɛba Lewiatan, ɔwɔ a ne mu apompono, no so. Na obekum po mu asuboa+ kɛse no. 2 Ɛda no monto dwom mma no+ sɛ: “Bobeturo+ a emu nsã puw ahuru! 3 Me Yehowa, me na mehwɛ no.+ Megugu no so nsu+ bere nyinaa. Mɛhwɛ no awia ne anadwo+ na obi ansɛe no. 4 Abufuw biara nni me mu.+ Hena na ɔde nsɔe+ ne nkyɛkyerɛ bɛba m’anim wɔ ɔko mu? Anka metiatia so de ogya atom prɛko.+ 5 Anyɛ saa a, ɔmmra m’abannennen mu ne me mmɛka asomdwoesɛm; asomdwoesɛm na ɔne me mmɛka.”+ 6 Nna bi bɛba a Yakob begye ntini, Israel+ bɛfefɛw agu nhwiren, na wɔde nnɔbae bɛhyɛ asase no so mã.+ 7 Wɔnhwe no sɛnea ne hwefo hwee no no? Anaa wonkum no sɛnea wokum ne nkurɔfo no?+ 8 Na wobɛteɛm ne no adi asi na woaka no akɔ. Obehuw mframa dennen apia no akɔ, da a apuei mframa bɛbɔ no.+ 9 Enti eyi so na wɔnam bɛpata Yakob bɔne,+ na sɛ oyi ne bɔne+ kɔ a, aba a ebefi mu aba nyinaa ni: Ɔbɛma afɔremuka abo abɛyɛ sɛ akado a wɔayam, na abosonnua+ ne aduhuam ade remma wɔn ho so bio.+ 10 Na kurow dennen no bɛda mpan. Wɔbɛma mmoa adidibea ada ntuw na wɔagyaw ato hɔ sɛ sare pradada.+ Ɛhɔ na nantwi ba bedidi, na obebutuw hɔ awe ne mmãã.+ 11 Sɛ ne nnubaa no wo a, mmea bebubu mmobaa no akɔsɔ gya.+ Wɔyɛ ɔman a wɔn adwenem nnɔ.+ Ɛno nti wɔn Yɛfo no yam renhyehye no mma wɔn, na wɔn Nwemfo no renhu wɔn mmɔbɔ.+ 12 Saa da no, Yehowa bɛporow aba+ no afi asubɔnten kɛse+ no ano akosi Egypt+ subon ano; na saa na mo Israelfo nso, wɔbɛtase mo mmiako mmiako.+ 13 Ɛda no wɔbɛhyɛn abɛn+ kɛse bi, na wɔn a wɔayera wɔ Asiria+ asase so ne wɔn a wɔabɔ wɔn apansam Egypt+ asase so no bɛba abɛkotow+ Yehowa wɔ bepɔw kronkron no so wɔ Yerusalem.+


Titus 1 HTB - Tito 1 AKCB\n1Saa nhoma yi fi Onyankopɔn somfo ne Yesu Kristo somafo Paulo nkyɛn. Wɔpaw me na wɔsomaa me se memmɛtrɛw nnipa a Onyankopɔn ayi wɔn no gyidi mu no, na menkyerɛkyerɛ wɔn nokwasɛm a ɛde onyamesuro ba 2wɔ nkwa a enni awiei ho anidaso a Onyankopɔn a onni atoro no hyɛɛ yɛn ho bɔ ansa na ɔrefi wiase ase; 3na afei ne bere a ɛsɛ mu no, ɔfaa asɛnka a ɔno Nyankopɔn a ɔyɛ yɛn Agyenkwa no hyɛ me sɛ menka no so daa no adi.\n4Mekyerɛw me ba Tito wɔ gyidi baako a yɛn nyinaa kura mu no mu:\nAdom ne asomdwoe a efi Agya Nyankopɔn ne Kristo Yesu, yɛn Agyenkwa no nka wo!\n5Migyaw wo Kreta sɛnea ɛbɛyɛ a wobɛtoto nneɛma a aka no pɛpɛɛpɛ na woayi mpanyimfo atuatua asafo a ɛwɔ kurow biara mu no ano. 6Kae mmara a mehyɛ maa wo no. Ɔpanyin yɛ obi a ne ho nni asɛm na ɔwɔ yere baako na ne mma yɛ agyidifo a wɔmmɔ ahohwi bra, na wɔnyɛ asoɔden nso. 7Ɛnsɛ sɛ mfomso biara ba ɔpanyin no ho, efisɛ Onyame adwuma hyɛ ne nsa. Ɛnsɛ sɛ ɔyɛ ahomaso, anaa obi a ne bo nkyɛ fuw anaa ɔkɔwensani anaa basabasayɛfo anaa sikaniberefo. 8Ɛsɛ sɛ ɔyɛ obi a ɔpɛ ahɔhoyɛ na nʼani gye nea eye ho na nʼadwene mu da hɔ na ɔteɛ na ɔyɛ kronkron na ɔwɔ ahohyɛso. 9Ɛsɛ sɛ oso asɛm no mu dennen sɛnea wɔkyerɛɛ no no. Sɛ ɛba saa a, obetumi ahyɛ afoforo den wɔ saa nkyerɛkyerɛ pa no mu, na wada wɔn a wɔsɔre tia asɛm no mu no nso mfomso adi.\n10Nnipa pii wɔ hɔ a wɔsɔre tia na wɔnam wɔn nkwaseasɛm so daadaa afoforo; ne titiriw no, wɔn a wofi twetiatwasom no mu. 11Ɛsɛ sɛ wusiw wɔn nkyerɛkyerɛ no ano, efisɛ wɔnam wɔn nkyerɛkyerɛ bɔne no so ma ntoto ba mmusua mu, nam so de pɛ sika. 12Mpo Kreta adiyifo no mu baako kae se, “Kretafo no yɛ atorofo, mmoa atirimɔdenfo ne akwadwofo adidifo.” 13Na asɛm a ɔkae no yɛ nokware. Esiane saa nti, ɛsɛ sɛ moka wɔn anim yiye sɛnea ɛbɛyɛ a wobenya gyidi pa, 14na wɔantena ase amma twetiatwa atosɛm ne ɔhyɛ a efi nnipa a wɔapo nokware no. 15Biribiara yɛ kronkron ma wɔn a wɔyɛ kronkron no, nanso biribiara nyɛ kronkron mma wɔn a wɔn ho agu fi na wonni gyidi no, efisɛ wɔn adwene ne wɔn tiboa ho agu fi. 16Wɔka se wonim Onyankopɔn, nanso wɔn nneyɛe nkyerɛ saa. Wɔyɛ nnipa a obiara tan wɔn, na wɔyɛ asoɔdenfo a wontumi nyɛ ade pa biara.\nAKCB : Tito 1


Nnwom 61 NA-TWI - Banbɔ mpaebɔ - Tie me sufrɛ, O - Bible Gateway\nNnwom 60Nnwom 62\nNnwom 61 Nkwa Asem (NA-TWI)\n61 Tie me sufrɛ, O Onyankopɔn; tie me mpaebɔ! 2 Abasamtu ne akyirikyiri a mifi na mede aba wo nkyɛn yi! Fa me, na fa me sie yiye 3 efisɛ, wone me gyefo, ogyefo dennen a ogyina tia m’atamfo. 4 Ma mentena wo Kronkron mu Kronkron hɔ me nkwa nna nyinaa. Ma me guankɔbea wɔ wo ntaban ase hɔ. 5 Woate me bɔhyɛ, O Onyankopɔn, na woama me nea ɛfata sɛ wode ma wɔn a wɔhyɛ wo anuonyam.


诗篇 143 CCB - Nnwom 143 NA-TWI | Biblica América Latina\n诗篇 143 CCB - Nnwom 143 NA-TWI\nCCB : 诗篇 143\n1Awurade, tie me mpaebɔ! Wo trenee mu, tie m’adesrɛ. Gye me so wɔ wo nokware turodoo mu! 2 Nsɔ me, w’akoa, nhwɛ! Obiara nyɛ pɛ w’anim.\n3 Me tamfo apɛ me anya me na wadi me so koraa. Ɔde me ato afiase sum mu na mayɛ sɛ wɔn a wowuwui dedaadaw no. 4 Ɛno nti, mereyɛ apa abaw. M’aba mu abu.\n5 Mekae mmere a atwam no; midwen nea woayɛ nyinaa. Mekae wo nnwuma nyinaa. 6 Mepagyaw me nsa kyerɛ wo so wɔ mpaebɔ mu; wo ho sukɔm de me kra sɛ asase kesee. 7 Awurade, bua me mprempren ara! M’anidaso asa. Mfa wo ho nhintaw me anyɛ saa a, mɛfra nsamanfo mu. 8 Daa anɔpa, kae me wo dɔ a wodɔ me no efisɛ, mede me ho to wo so. Me mpaebɔ ba wo nkyɛn. Kyerɛ me kwan a memfa so. 9 Awurade, mekɔ wo nkyɛn kɔpɛ hintabea, gye me fi m’atamfo nsam. 10 Woyɛ me Nyankopɔn; kyerɛ me na menyɛ w’apɛde. Hwɛ me yiye na kyerɛ me kwan pa a memfa so.\n11 Gye me, Awurade, sɛnea woahyɛ me bɔ no; fa wo papayɛ so gye me fi ɔhaw mu! 12 Esiane ɔdɔ a wodɔ me nti, kum m’atamfo na sɛe wɔn a wɔhyɛ me so nyinaa efisɛ, meyɛ wo somfo.\nNA-TWI : Nnwom 143


Efraimfo ne Gideon hamee (1-3)\nWɔtaa Midian ahemfo kunkum wɔn (4-21)\nGideon ampene so amma wɔanyɛ no ɔhene (22-27)\nGideon asetena mu nsɛm (28-35)\n8 Na Efraim mmarima bisaa no sɛ: “Adɛn nti na woyɛɛ yɛn saa? Adɛn nti na woamfrɛ yɛn bere a wo ne Midianfo rekɔko no?”+ Enti wɔne no hamee denneennen.+ 2 Na ɔka kyerɛɛ wɔn sɛ: “Nea moayɛ no, ɛnsen nea mayɛ anaa? Efraimfo+ nnɔbae ase a nkurɔfo sesaw no, enye nkyɛn bobe a Abiesarfo+ atwa? 3 Ɛyɛ mo nsa na Onyankopɔn de Midianfo abirɛmpɔn Oreb ne Seeb+ hyɛe. Nea moayɛ no, ɛnsen nea mayɛ anaa?” Bere a ɔkaa saa no, wɔn bo dwoe.* 4 Afei Gideon beduu Yordan ho, na otwae. Ná ɔne ne mmarima 300 a wɔka ne ho no abrɛ, nanso wɔkɔɔ so ara taa wɔn.* 5 Na ɔka kyerɛɛ Sukot mmarima sɛ: “Mepa mo kyɛw, momma nnipa a wodi m’akyi no paanoo, efisɛ wɔabrɛ, na meretaa Midian ahemfo Sebah ne Salmuna.” 6 Nanso Sukot abirɛmpɔn no kae sɛ: “Sebah ne Salmuna a woreka yi, sɛ́ wo nsa nnya nkaa wɔn? Adɛn nti na wuse yɛmma w’asraafo paanoo?” 7 Ɛnna Gideon kae sɛ: “Nea moaka yi nti, sɛ Yehowa de Sebah ne Salmuna hyɛ me nsa a, mede sare so nsɔe ne ohwirom bebirim mo.”+ 8 Na ofii hɔ foro kɔɔ Penuel, na ɔde asɛm koro no ara kɔtoo wɔn anim. Nanso nea Sukot mmarima kae no, saa ara na Penuel mmarima nso ka kyerɛɛ no. 9 Enti ɔka kyerɛɛ Penuel mmarima nso sɛ: “Sɛ mesan ba asomdwoe mu a, medwiriw abantenten yi agu fam.”+ 10 Saa bere no, na Sebah ne Salmuna ne wɔn asraafo wɔ Karkor. Ná wɔn dodow bɛyɛ mmarima 15,000. Wɔn na na wɔaka wɔ Apueifo+ asraafo no mu, efisɛ na wɔakunkum wɔn mu mmarima 120,000 a wɔde sekan kɔ ɔko. 11 Gideon toaa so foro kɔfaa wɔn a wɔtete ntamadan mu no kwan so wɔ Noba ne Yogbeha+ apuei, na ɔtow hyɛɛ asoɛe no so bere a wɔn ani nna. 12 Bere a Midian ahemfo baanu no, Sebah ne Salmuna guanee no, ɔtaa wɔn, na ɔkɔkyeree Sebah ne Salmuna. Na wɔn a wɔwɔ asoɛe hɔ nyinaa bɔɔ hu. 13 Ɛnna Yoas ba Gideon san fii ɔko no mu bae. Ɔreba no, ɔfaa ɔkwan a ɛforo kɔ Heres no so. 14 Bere a ɔnam kwan so reba no, ɔkyeree aberante bi a ofi Sukot, na obisabisaa no nsɛm. Na aberante no kyerɛw Sukot abirɛmpɔn ne wɔn mpanyimfo din maa no. Ná wɔyɛ mmarima 77. 15 Ɛnna Gideon kɔɔ Sukot mmarima no nkyɛn, na ɔka kyerɛɛ wɔn sɛ: “Sebah ne Salmuna ni. Wɔn nti na mutwaa me adapaa sɛ, ‘Sebah ne Salmuna a woreka yi, sɛ́ wo nsa nnya nkaa wɔn? Adɛn nti na wuse yɛmma wo mmarima a wɔabrɛ no paanoo?’”+ 16 Ɛnna ɔkyeree kurow no mu mpanyimfo, na ɔde sare so nsɔe ne ohwirom hwee Sukot mmarima no maa wɔn ho baee wɔn.*+ 17 Na odwiriw Penuel+ abantenten no gui, na okunkum kurom hɔ mmarima. 18 Afei obisaa Sebah ne Salmuna sɛ: “Mmarima bɛn saa na mukunkum wɔn wɔ Tabor no?” Wobuae sɛ: “Wɔte sɛ wo ara; wɔn mu biara te sɛ ɔhene ba.” 19 Ɛnna ɔkae sɛ: “Wɔyɛ me nuanom, me maame mma mmarima. Sɛ́ Yehowa te ase yi, sɛ moankum wɔn a, anka me nso merenkum mo.” 20 Na ɔka kyerɛɛ ne ba panyin Yeter sɛ: “Sɔre, kum wɔn.” Nanso aberante no antwe ne sekan. Ná osuro, efisɛ na ɔda so ara yɛ abarimaa. 21 Ɛnna Sebah ne Salmuna kae sɛ: “Sɛ obi yɛ ɔbarima a, n’ahoɔden na ɛkyerɛ.* Wo ara sɔre kum yɛn.” Enti Gideon sɔree, na okunkum Sebah ne Salmuna,+ na oyiyii agude a ɛte sɛ ɔsram a ɛdeda wɔn yoma kɔn mu no. 22 Akyiri yi, Israelfo ka kyerɛɛ Gideon sɛ: “Di yɛn so, wo ne wo mma ne wo mmanana nyinaa, efisɛ wo na wugyee yɛn fii Midianfo nsam.”+ 23 Nanso Gideon ka kyerɛɛ wɔn sɛ: “Merenni mo so, na me ba nso renni mo so. Yehowa na obedi mo so.”+ 24 Gideon toaa so kae sɛ: “Mepɛ sɛ moyɛ biribi ma me: Obiara mfa hwenem kawa a onyae wɔ ɔko mu no baako mma me.” (Esiane sɛ na wɔn atamfo no yɛ Ismaelfo+ nti, na wɔwɔ sika kɔkɔɔ hwenem nkawa.) 25 Ɛnna wɔkae sɛ: “Yɛde bɛma wo dodo.” Enti wɔde ntama sɛw fam, na obiara de hwenem kawa a onyae wɔ ɔko mu no baako too so. 26 Sika kɔkɔɔ hwenem nkawa a ogyei no nko ara mu duru yɛ sika kɔkɔɔ nnwetɛbona* 1,700; agude a ɛte sɛ ɔsram ne asomuade ne ntaade afasebiri a na ɛhyehyɛ Midian ahemfo no, ne kɔnmuade a ɛdeda yoma kɔn mu no+ nka ho. 27 Gideon de yɛɛ efɔd,*+ na ɔde kɔkyerɛe wɔ ne kurom Ofra.+ Nanso Israelfo nyinaa de yɛɛ onyame somee,*+ na ɛyɛɛ afiri maa Gideon ne ne fifo.+ 28 Na Israelfo dii Midianfo+ so nkonim, na wɔantumi ne Israelfo anko* bio. Na asomdwoe baa asaase no so* mfe 40 wɔ Gideon bere so.+ 29 Enti Yoas ba Yerubaal+ san kɔɔ ne fi kɔtenaa hɔ. 30 Gideon woo mma mmarima 70,* efisɛ na ne yerenom dɔɔso. 31 Ne mpena* bi a ɔwɔ Sekem nso woo ɔbabarima maa no, na ɔtoo no din Abimelek.+ 32 Yoas ba Gideon nyin kyɛe paa ansa na ɔrewu, na ɔda a wosiee ne papa Yoas wom wɔ Abiesarfo+ kurow Ofra mu no, ɛhɔ ara na wosiee ɔno nso. 33 Bere a Gideon wui ara pɛ, Israelfo no san ne Baal ahoni+ kɔbɔɔ aguaman bio, na wɔde Baal-Berit+ yɛɛ wɔn nyame. 34 Na Israelfo ankae Yehowa wɔn Nyankopɔn+ a ogyee wɔn fii wɔn atamfo a wɔatwa wɔn ho ahyia nyinaa nsam no.+ 35 Na nneɛma pa a Yerubaal a ɔno ara ne Gideon yɛe wɔ Israel nyinaa akyi no, Israelfo anna ɔdɔ a enni huammɔ adi ankyerɛ ne fifo.+\n^ Nt., “wɔn honhom bo amfuw no bio.”\n^ Anaa “wɔn atamfo no.”\n^ Anaa “ɔde sare so nsɔe ne ohwirom kyerɛɛ Sukot mmarima no nyansa paa.”\n^ Anaa “Sɛnea ɔbarima te no, saa ara na n’ahoɔden te.”\n^ Nt., “Israelfo nyinaa ne no bɔɔ aguaman wɔ honhom mu.”\n^ Nt., “wɔantumi amma wɔn ti so.”\n^ Nt., “nyaa mma mmarima 70 a wofi n’asen mu.”


2 Ahene 9 | Intanɛt So Bible| Wiase Foforɔ Nkyerɛaseɛ\n2 Ahene 9:1-37\n9 Na odiyifo Elisa frɛɛ adiyifo asefo+ no biako ka kyerɛɛ no sɛ: “Kyekyere w’asen+ na fa ngotoa+ yi kura wo nsam, na kɔ Ramot-Gilead.+ 2 Sɛ wudu hɔ a, hwehwɛ Nimsi ba Yehosafat ba Yehu+ wɔ hɔ; kɔ ne nkyɛn na ma ɔnsɔre mfi ne nuanom mu, na fa no kɔ pia mu pia mu+ hɔ. 3 Afei fa toa no na hwie ngo no gu n’atifi,+ na ka sɛ, ‘Nea Yehowa aka ni: “Meresra+ wo asi wo Israel so hene.”’+ Ɛno akyi no, bue ɔpon no na guan, ntwɛn.” 4 Ɛnna ɔsomfo no, kyerɛ sɛ, odiyifo no somfo no, siim kɔɔ Ramot-Gilead. 5 Bere a ɔkɔɔ hɔ no, hwɛ, na asahene no atenatena ase. Na ɔkae sɛ: “Ɔsahene, mewɔ asɛm bi ka kyerɛ wo.”+ Na Yehu bisaa no sɛ: “Yɛn mu hena?” Ɛnna ɔkae sɛ: “Ɔsahene, ɛyɛ w’ankasa.” 6 Enti ɔsɔre kɔɔ fie hɔ na ohwiee ngo no guu n’atifi, na ɔka kyerɛɛ no sɛ: “Nea Yehowa, Israel Nyankopɔn aka ni, ‘Meresra wo asi wo Yehowa man+ Israel so hene.+ 7 Na twitwa wo wura Ahab fiefo gu, na mɛma Yesebel+ atua me nkoa adiyifo no ne Yehowa nkoa nyinaa mogya ho ka.+ 8 Na Ahab fie nyinaa ase bɛtɔre; metwa Ahab+ fie ɔbarima+ biara akyene, Israel nipahunu a onni ɔboafo mpo.+ 9 Na mɛyɛ Ahab fie sɛ Nebat ba Yeroboam fie+ ne Ahiya ba Baasa fie.+ 10 Na Yesebel nso, akraman na ebedi ne nam+ wɔ Yesreel asase no so, na ɔrennya obiara nsie no.’” Ɔkaa saa no, obuee ɔpon no guanee.+ 11 Ɛnna Yehu kɔɔ ne wura nkoa no nkyɛn, na wobisaa no sɛ: “Biribiara yɛ bɔkɔɔ anaa?+ Dɛn nti na ɔbɔdamfo+ yi baa wo nkyɛn?” Na ɔka kyerɛɛ wɔn sɛ: “Mo ara munim ɔbarima yi ne ne nsɛnkeka.” 12 Nanso wɔkae sɛ: “Woboa! Ka mu nokware kyerɛ yɛn.” Ɛnna ɔkae sɛ: “Sɛɛ ne sɛɛ na ɔka kyerɛɛ me sɛ, ‘Nea Yehowa aka ni: “Meresra wo asi wo Israel so hene.”’”+ 13 Ɛhɔ ara na wɔn nyinaa de ahoɔhare yiyii wɔn ntama+ sesɛw fam, atrapoe no ara so, na wɔhyɛn abɛn+ kae sɛ: “Yehu abɛyɛ ɔhene!”+ 14 Na Nimsi+ ba Yehosafat ba Yehu+ bɔɔ Yehoram ho pɔw.+ Saa bere no, na Yehoram rewɛn wɔ Ramot-Gilead,+ ɔne Israel nyinaa, Siria hene Hasael+ nti. 15 Akyiri yi Ɔhene Yehoram+ san n’akyi kɔsaa ne ho yare wɔ Yesreel+ efisɛ bere a ɔne Siria hene Hasael kɔkoe no, Siriafo piraa no.+ Ɛnna Yehu kae sɛ: “Sɛ mo ne me yɛ adwene+ a, ɛnde mommma obiara nnguan mmfi kurow no mu nnkɔbɔ amanneɛ wɔ Yesreel.” 16 Na Yehu tenaa teaseɛnam mu siim kɔɔ Yesreel, efisɛ na Yehoram da hɔ na Yuda hene Ahasia+ nso kɔ hɔ sɛ ɔrekɔhwɛ Yehoram. 17 Ná ɔwɛmfo+ gyina Yesreel+ aban+ no so, na ohui sɛ Yehu ne ne dɔm reba ahoɔden so. Ɛhɔ ara na ɔkae sɛ: “Mihu nnipadɔm bi sɛ wɔreba ahoɔden so.” Ɛnna Yehoram kae sɛ: “Soma ɔpɔnkɔsotefo ma onkohyia wɔn na ommisa sɛ, ‘Asomdwoe mu anaa?’”+ 18 Enti obi a ɔte ɔpɔnkɔ so kohyiaa no na ɔkae sɛ: “Nea ɔhene aka ni, ‘Asomdwoe mu anaa?’” Ɛnna Yehu kae sɛ: “Wunim nea wɔfrɛ no ‘asomdwoe’?+ Dan wo ho bedi m’akyi!” Ɛnna ɔwɛmfo+ no kɔbɔɔ amanneɛ sɛ: “Ɔbɔfo no koduu wɔn nkyɛn nanso wansan amma.” 19 Enti ɔsomaa ɔpɔnkɔsotefo a ɔto so abien, na oduu wɔn nkyɛn no, ɔkae sɛ: “Nea ɔhene aka ni, ‘Asomdwoe mu anaa?’” Ɛnna Yehu kae sɛ: “Wunim nea wɔfrɛ no ‘asomdwoe’?+ Dan wo ho bedi m’akyi!” 20 Ɛnna ɔwɛmfo no kɔbɔɔ amanneɛ sɛ: “Okoduu wɔn nkyɛn nanso wansan amma. Na teaseɛnam no kã te sɛ Nimsi+ banana Yehu+ de; ɔka no sɛnea wabɔ dam.”+ 21 Ɛnna Yehoram kae sɛ: “Siesie teaseɛnam no!”+ Enti osiesiee ne ko teaseɛnam no maa no, na Israel hene Yehoram ne Yuda hene Ahasia+ tenatenaa wɔn ko nteaseɛnam mu. Wosiim sɛ wɔrekohyia Yehu, na wɔkɔtoo no Yesreelni Nabot+ asase no so. 22 Ɛbae sɛ bere a Yehoram huu Yehu no, ntɛm ara na ɔkae sɛ: “Yehu, asomdwoe mu anaa?” Ɛnna ɔno nso kae sɛ: “Ɛbɛyɛ dɛn na asomdwoe+ atumi aba bere a wo maame Yesebel+ aguamammɔ ne n’asumansɛm+ bebrebe no da so wɔ hɔ yi?” 23 Ntɛm ara na Yehoram dan ne ho sɛ ɔreguan, na ɔka kyerɛɛ Ahasia sɛ: “Ahasia, wanya yɛn!”+ 24 Ɛhɔ ara na Yehu twee agyan+ tow wɔɔ Yehoram abasa ntam ma agyan no hwirew ne komam, na otwa hwee ne teaseɛnam no mu.+ 25 Afei ɔka kyerɛɛ ne boafo+ Bidkar sɛ: “Ma no so tow no kyene Yesreelni Nabot asase no so;+ kae sɛ na me ne wo nyinaa ka teaseɛnam di ne papa Ahab akyi bere a Yehowa kaa atemmusɛm+ yi tiaa no sɛ: 26 ‘“Ampa, mihuu Nabot mogya+ ne ne mma mogya+ nnɛra,” Yehowa asɛm ni, “metua wo ka+ asase yi so,” Yehowa asɛm ni.’ Enti ma no so tow no kyene asase no so sɛnea Yehowa aka no.”+ 27 Yuda hene Ahasia+ hui no, oguan faa turo fie+ kwan no so. (Akyiri yi Yehu tiw no, na ɔkae sɛ: “Ɔka ho! Mommɔ ɔno nso!” Enti wɔbɔɔ no piraa no bere a ɔte teaseɛnam mu rekɔ Gur a ɛbɛn Yibleam+ no. Ɔtoaa so ara koduu Megido,+ na owui wɔ hɔ.+ 28 Na ne nkoa de no too teaseɛnam mu de no kɔɔ Yerusalem, na wosiee no ne damoa mu kaa n’agyanom ho wɔ Dawid Kurow+ mu. 29 Ahab ba Yehoram afe a ɛto so dubiako+ mu na Ahasia+ bedii Yuda so hene.) 30 Na Yehu beduu Yesreel,+ na Yesebel+ nso tee. Ɔde adubiri kekaa+ n’ani akyi, na osiesiee ne ti ho fɛfɛɛfɛ,+ na ɔhwɛɛ fam, mfɛnsere+ mu. 31 Yehu kɔɔ mu koduu ɔpon no ano. Na ɔbea no bisaa no sɛ: “Simri+ a okum ne wura no, esii no yiye anaa?” 32 Ɛnna ɔno nso maa n’ani so hwɛɛ mfɛnsere no mu, na obisae sɛ: “Hena na ɔwɔ m’afã, hena?”+ Ɛhɔ ara na ahemfie mpanyimfo+ baanu anaa baasa fi hɔ hwɛɛ no wɔ fam hɔ. 33 Na ɔkae sɛ: “Montow no nhwe fam!”+ Na wɔtow no hwee fam, na ne mogya no bi bɔ petee ɔfasu ne apɔnkɔ no ho, na otwiw+ faa no so. 34 Afei ɔkɔɔ mu kodidii na ɔnomee, na ɔkae sɛ: “Monkɔfa ɔbea a wɔadome+ no no na munsie no efisɛ ɔyɛ ɔhene babea.”+ 35 Bere a wɔkɔe sɛ wɔrekosie no no, wɔanhu ne ho hwee sɛ ne tikora ne ne nan ase ne ne nsayam.+ 36 Bere a wɔsan bɛbɔɔ no amanneɛ no, ɔkae sɛ: “Yehowa asɛm a ɔnam n’akoa Tisbini Elia so kae+ no na aba mu sɛ, ‘Akraman na ebedi Yesebel nam wɔ Yesreel asase no so.+ 37 Na Yesebel funu bɛyɛ sumina,+ Yesreel asase no so na obi anka sɛ: “Yesebel ni.”’”+\n2 Ahene 9


Nea ɛbɛba Egypt ne Etiopia so ho sɛnkyerɛnne (1-6)\n20 Afe a Asiria hene Sargon somaa Tartan* kɔɔ Asdod+ no, ɔne Asdod koe, na ɔfaa kurow no.+ 2 Saa bere no, Yehowa nam Amus ba Yesaia+ so kae sɛ: “Kɔ na koyi awerɛhow ntama* no fi w’asen, na worɔw wo nan ase mpaboa.” Ɔyɛɛ saa, na ɔde adagyaw nantewee.* Ná ɔnhyɛ mpaboa. 3 Na Yehowa kae sɛ: “Sɛnea m’akoa Yesaia de adagyaw nantew mfe abiɛsa a wanhyɛ mpaboa na ɔde yɛɛ sɛnkyerɛnne+ ne kɔkɔbɔ maa Egypt+ ne Etiopia+ no, 4 saa ara na Asiria hene de wɔn a wɔakyere wɔn afi Egypt,+ ne Etiopiafo a wɔatu wɔn afi wɔn man mu, mmerante ne nkwakoraa nyinaa bɛkɔ wɔ adagyaw mu. Wɔrenhyɛ mpaboa, na wɔn to ho begu hɔ, na Egypt bɛda adagyaw.* 5 Na wɔbɛbɔ hu na wɔn ani awu, Etiopia a wɔn ani da no so ne Egypt a wɔde hoahoa wɔn ho no nti.* 6 Saa da no, nnipa a wɔte mpoano asaase yi so bɛka sɛ, ‘Monhwɛ nea ato wɔn a yɛde yɛn ani too wɔn so no, wɔn a yeguan kɔtoaa wɔn sɛ wonnye yɛn mfi Asiria hene nsam no! Afei yɛbɛyɛ dɛn aguan?’”\n^ Anaa “asraafo panyin.”\n^ Anaa “na ɔnantewee a na ɔnhyɛ ataade papa biara.”\n^ Anaa “ani bewu.”\n^ Anaa “Egypt anuonyam a ɛyɛ wɔn fɛ no nti.”


Psalmii 11 NTLR - Nnwom 11 NA-TWI | Biblica América Latina\nPsalmii 11 NTLR - Nnwom 11 NA-TWI\nAwurade mu gyidi\n1Mewɔ gyidi wɔ Awurade mu sɛ obegye me nkwa. Ɛnyɛ nsɛnhunu sɛ moka kyerɛ me se, “Tu te sɛ anomaa kɔ mmepɔw so, 2 efisɛ, nnebɔneyɛfo no afa wɔn tadua, na wɔde wɔn agyan no akyerɛ atreneefo so sɛ wɔbɛtow awɔ wɔn wɔ sum mu.\n3 Sɛ nneɛma mu kyekyɛ saa a, onipa pa rentumi nyɛ ho hwee.”\n4 Awurade wɔ n’asɔrefi Kronkron no mu. N’ahengua wɔ soro. Ɔhwɛ nnipa fi baabiara, na onim nea wɔn nyinaa reyɛ.\n5 Ɔhwehwɛ nnipa pa ne nnebɔneyɛfo nyinaa mu pɛ, na asoɔdenfo de, ofi ne koma nyinaa mu kyi wɔn.\n6 Ɔma gyabiriw a ɛredɛw, ne sufre a ɛrehyew ba nnebɔneyɛfo so, na ɔde mframa a emu wowɔ twe wɔn aso.\n7 Awurade yɛ ɔtreneeni, na ɔdɔ nneyɛe pa enti, wɔn a wɔyɛ ade pa no, behu n’anim.\nNA-TWI : Nnwom 11


Israelfo warewaree aman foforo so nnipa (1-4)\nEsra bɔɔ mpae kaa ɔman no bɔne (5-15)\n9 Wowiee eyinom ara pɛ, mpanyimfo no baa me nkyɛn bɛka kyerɛɛ me sɛ: “Israelfo ne asɔfo ne Lewifo no ntwee wɔn ho mfii amanaman no mu nnipa ne wɔn akyiwade ho.+ Wɔntwee wɔn ho mfii Kaananfo, Hitifo, Perisifo, Yebusifo, Ammonfo, Moabfo, Egyptfo,+ ne Amorifo+ ho. 2 Wɔawareware wɔn mma mmea, na wɔawareware bi nso ama wɔn mma mmarima.+ Asefo* kronkron+ no de wɔn ho akɔfra amanaman no mu nnipa,+ na wɔn mu mpanyimfo ne asoafo no na wodi akoten wɔ mmarato yi mu.” 3 Metee asɛm yi ara pɛ, misuan m’ataade ne me nguguso mu; mitutuu me ti nwi ne m’abogyesɛ, na metenaa ase a me ho adwiriw me. 4 Wɔn a wɔafi obi man so aba no mmarato nti, wɔn a wɔfaa Israel Nyankopɔn asɛm aniberesɛm no* nyinaa boaboaa wɔn ho ano baa me nkyɛn. Saa bere no nyinaa na mete hɔ a me ho adwiriw me; metenaa hɔ ara kosii anwummere a wɔbɔ aduan afɔre no.+ 5 Anwummere a wɔbɔ aduan afɔre no,+ mesɔre fii m’awerɛhow mu a meda so ara hyɛ m’ataade ne me nguguso a masuan mu no. Na mibuu nkotodwe trɛw me nsam kyerɛɛ Yehowa me Nyankopɔn. 6 Na mekae sɛ: “O me Nyankopɔn, ɛyɛ me aniwu yɛ me fɛre mpo sɛ mɛma me ti so akyerɛ wo; O me Nyankopɔn, yɛn bɔne adɔɔso atra yɛn ti so, na yɛn asodi ayɛ kɛse akodu ɔsoro.+ 7 Efi yɛn agyanom bere so na yɛn bɔne adɔɔso+ abesi nnɛ da yi, na yɛn bɔne nti, wɔde yɛne yɛn ahemfo ne yɛn asɔfo ahyɛ asaase so ahemfo nsa, na yɛatotɔ sekan ano,+ wɔatu yɛn afi yɛn man mu,+ wɔafom yɛn nneɛma,+ na yɛn anim agu ase; eyinom nyinaa ato yɛn sɛnea nnɛ yɛn ani tua yi.+ 8 Na seesei Yehowa yɛn Nyankopɔn, bere tiaa yi mu no, yɛanya w’anim dom sɛ woama ebinom afi mu aka. O yɛn Nyankopɔn, woama yɛn ase atim* wɔ wo kronkronbea hɔ,+ woama yɛn ani agye, na woama yɛanya ahotɔ kakra afi yɛn nkoasom mu. 9 Ɛwom sɛ yɛyɛ nkoa+ de, nanso yɛn nkoasom mu no, yɛn Nyankopɔn, woannyaw yɛn, woada ɔdɔ a enni huammɔ adi akyerɛ yɛn wɔ Persia ahemfo anim,+ woapagyaw yɛn bio sɛnea ɛbɛyɛ a yɛbɛma yɛn Nyankopɔn fi so,+ na yɛasiesie kurow a asɛe no, na wobɛma yɛanya abo fasu* wɔ Yuda ne Yerusalem. 10 “O yɛn Nyankopɔn, eyi nyinaa akyi no, dɛn na yɛnka? Yɛagyaw wo mmara nsɛm 11 a wonam wo nkoa adiyifo no so de maa yɛn no. Wokae sɛ: ‘Asaase a morekɔfa no yɛ asaase a ɛho agu fĩ efisɛ ɛso nnipa abu bra fĩ,* na abofonode a wɔayɛ nti, akyiwade ahyɛ asaase no so ma fi ti kosi ti.+ 12 Enti ɛnsɛ sɛ mode mo mma mmea ma wɔn mma mmarima aware, na ɛnsɛ sɛ mugye wɔn mma mmea aware ma mo mma mmarima.+ Monnhwehwɛ asomdwoe ne yiyedi mmma wɔn da.+ Sɛ mutie a, mobɛyɛ den na moadi asaase no so nneɛma pa, na moafa asaase no de agyaw mo mma daa.’ 13 Na nea yɛn nnebɔne ne yɛn asodi kɛse nti aba yɛn so nyinaa akyi no,—O yɛn Nyankopɔn, woanhwɛ yɛn bɔne so ne yɛn anni,+ na woama yɛn a yɛwɔ ha yi afi mu aka+— 14 adɛn nti na ɛsɛ sɛ yɛsan bu wo mmara nsɛm so na yɛkɔwareware nnipa a wɔyɛ akyiwade yi?+ Anka wo bo remfuw yɛn nkosi sɛ yɛn nyinaa bɛsa a obiara remfi mu nka? 15 O Yehowa, Israel Nyankopɔn, woteɛ;+ ɛno nti na yɛafi mu aka de abesi nnɛ da yi. Yɛaba w’anim wɔ yɛn bɔne mu; asɛm yi nti, yɛn mu biara ntumi nnyina w’anim.”+\n^ Nt., “wɔn a na wɔn ho popo wɔ Israel Nyankopɔn asɛm no ho.”\n^ Nt., “woama yɛanya dua a wɔde bɔ ade mu tim fam.”\n^ Anaa “bammɔ fasu.”\n^ Anaa “ayɛ afide.”


Psalmen 59 HTB - Nnwom 59 ASCB\nWɔto no sɛdeɛ wɔto “Mma Ɛnsɛe No” sankuo nne so. Dawid “miktam” dwom. Ɔtoo no ɛberɛ a Saulo soma kɔwɛn Dawid fie sɛ wɔbɛkum no.\n1Ao Onyankopɔn, gye me firi mʼatamfoɔ nsam;\nbɔ me ho ban firi wɔn a wɔtaa me so no ho.\n2Gye me firi amumuyɛfoɔ nsam.\nGye me nkwa firi mogyapɛfoɔ nsam.\n3Hwɛ sɛdeɛ wɔatɛ repɛ me akum me\nakokobirefoɔ bɔ pɔ bɔne tia me\na ɛnyɛ mfomsoɔ anaa bɔne bi a mayɛ enti, Ao Awurade.\n4Menyɛɛ mfomsoɔ bi, nanso wɔayɛ krado sɛ wɔbɛto ahyɛ me so.\nSɔre bɛgye me; hwɛ mʼamanehunu!\n5Ao Asafo Awurade Onyankopɔn, Israel Onyankopɔn,\nma wo ho so na twe amanaman no nyinaa aso;\nnhunu amumuyɛfoɔ nkontompofoɔ no mmɔbɔ.\n6Wɔsane ba anwummerɛ,\nwɔpɔ so sɛ nkraman,\nna wɔkyinkyin kuropɔn no mu.\n7Hwɛ deɛ wɔfe firi wɔn anomu,\nwɔfe akofena firi wɔn anomu\nna wɔka sɛ: “Hwan na ɔteɛ”?\n8Nanso, wo Awurade, wosere wɔn;\nwodi saa aman no nyinaa ho fɛw.\n9Ao mʼAhoɔden, mehwɛ wo;\nwo, Ao Onyankopɔn ne mʼabankɛseɛ,\n10me Onyankopɔn a ɔyɛ ɔdɔ.\nOnyankopɔn bɛdi mʼanim\nna ɔbɛma mahwɛ wɔn a wɔbɔ me ahohora no haa.\n11Nanso nkum wɔn, Ao Awurade yɛn akokyɛm,\nna me nkurɔfoɔ werɛ amfiri wɔn.\nWo tumi mu no ma wɔnnantenante,\nna brɛ wɔn ase.\n12Bɔne a ɛfiri wɔn anomu,\nne wɔn ano nsɛm enti\nma wɔn ahomasoɔ nkyekyere wɔn.\nAbususɛm a wɔka ne atorɔ a wɔtwa enti,\n13sɛe wɔn wɔ abufuhyeɛ mu,\nkɔsi sɛ wɔn ase bɛtɔre.\nAfei ɛbɛma asase so afanan nyinaa ahunu\nsɛ Onyankopɔn di Yakob so.\n14Wɔsane ba anwummerɛ,\nwɔpɔ so sɛ nkraman\n15Wɔkyinkyini pɛ aduane\nna sɛ wɔammee a, wɔsu bobom.\n16Nanso mɛto wʼahoɔden ho dwom,\nmɛto wʼadɔeɛ ho dwom anɔpa;\nɛfiri sɛ woyɛ mʼabankɛseɛ,\nmʼahintaeɛ wɔ ahohia mmerɛ mu.\n17Ao mʼAhoɔden, mɛto ayɛyi dwom ama wo;\nwo, Ao Onyankopɔn, ne mʼabankɛseɛ, me Onyankopɔn a ɔyɛ ɔdɔ.\nASCB : Nnwom 59


Hebrifo 3 - Nkwa Asem (NA-TWI) | Biblica\nHebrifo 3 - Nkwa Asem (NA-TWI)\nKristofo yɛ Onyankopɔn fi\n1Me nuanom wɔ Kristo mu a Onyankopɔn afrɛ mo, munnwen Yesu a Onyankopɔn somaa no ma ɔbɛyɛɛ ɔsɔfo Panyin wɔ gyidi a yɛka ho asɛm no ho.\n2 Na odi Onyankopɔn a oyii no sɛ ɔnyɛ saa adwuma yi no nokware sɛnea Mose nso dii nokware wɔ Onyankopɔn fi no. 3 Onipa a osi ofi nya anuonyam sen ofi no ankasa. 4 Saa ara na ɛte; ɛsɛ sɛ Yesu nya anuonyam sen Mose. Ofi biara, obi na osii. Na Onyankopɔn nso na wabɔ nneɛma nyinaa.\n5 Mose di Onyankopɔn nokware sɛ ɔsomfo wɔ ne fi na ɔkaa nsɛm a Onyankopɔn bɛka daakye no nyinaa. 6 Nanso Kristo de, odi nokware sɛ Ɔba a ɔhwɛ Onyankopɔn fi so. Sɛ yɛma yɛn bo yɛ duru na yɛwɔ gyidi wɔ yɛn mu wɔ anidaso mu a, na yɛyɛ ne fi.\n7 Enti Honhom Kronkron no ka se, “Sɛ nnɛ mote Onyankopɔn nne a, 8 monnyɛ asoɔden te sɛ nea moyɛe bere a mosɔre tiaa Onyankopɔn no; sɛnea moyɛe da a na mowɔ sare so a mosɔɔ no hwɛe no. 9 Ɛmaa mo mpanyimfo sɔɔ no hwɛe, sɛnea Onyankopɔn ka ni, ɛwom, wohuu nea meyɛɛ no mfe aduanan. 10 Esiane saa nti, me bo fuw saa nnipa no kae se, ‘Wɔfom daa wɔ wɔn koma mu, na wontie me mmara nsɛm.’\n11 “Me bo fuwii na mekaa ntam se, ‘Wɔremma me home mu da.’ “\n12 Me nnuanom, monhwɛ yiye na mo mu bi annya koma bɔne a ɔrennye Onyankopɔn nni na ɛbɛma watwe ne ho afi Onyankopɔn teasefo no ho. 13 Na mmom, sɛnea ɛbɛyɛ a bɔne rennaadaa mo mu bi na wɔnyɛ asoɔden nti, da biara mommoaboa mo ho mo ho bere a asɛm “Ɛnnɛ” a ɛwɔ Kyerɛwsɛm mu no fa yɛn ho no. 14 Na sɛ yeso gyidi a yɛwɔ no mu dennen sɛnea yɛde fi mfitiase no a, na yɛyɛ Kristo fafafo.\n15 Kyerɛwsɛm no ka se, “Sɛ ɛnnɛ mote Onyankopɔn nne a, monnyɛ asoɔden te sɛ nea moayɛ bere a mosɔre tiaa Onyankopɔn no.”\n16 Ɛhefo na wɔtee Onyankopɔn nne na wɔsɔre tiaa no no? Nnipa a Mose dii wɔn anim fi Misraim no nyinaa. 17 Ɛhefo na Onyankopɔn bo fuw wɔn mferehyia aduanan no? Nnipa a wɔyɛɛ bɔne na wɔtetew hwe wuwui wɔ sare so no. 18 Bere a Onyankopɔn kaa ntam, “Wɔremma me home mu da no,” na ɔreka akyerɛ ɛhefo? Na ɔreka akyerɛ wɔn a wɔayɛ no dɔm no. 19 Afei yehu sɛ wɔantumi ankɔ mu, efisɛ, wɔannye anni.\nNA-TWI : Hebrifo 3


Deuteronomium 3 | Intanɛt so Bible | Wiase Foforɔ Nkyerɛaseɛ\nKENKAN WƆ Afrikaans Albanian American Sign Language Amharic Arabic Argentinean Sign Language Armenian Australian Sign Language Austrian Sign Language Aymara Azerbaijani Azerbaijani (Cyrillic) Batak (Karo) Batak (Toba) Bengali Bicol Bislama Bolivian Sign Language Brazilian Sign Language British Sign Language Bulgarian Cambodian Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitumbuka Cibemba Colombian Sign Language Costa Rican Sign Language Croatian Croatian Sign Language Cuban Sign Language Czech Czech Sign Language Danish Dutch Dutch Sign Language Ecuadorian Sign Language Efik English Estonian Ewe Fijian Filipino Sign Language Finnish French French Sign Language Ga Georgian German German Sign Language Ghanaian Sign Language Greek Greek Sign Language Guarani Guatemalan Sign Language Gujarati Gun Haitian Creole Hebrew Hiligaynon Hindi Hiri Motu Honduras Sign Language Hungarian Hungarian Sign Language Igbo Iloko Indian Sign Language Indonesian Indonesian Sign Language Irish Sign Language Isoko Israeli Sign Language Italian Italian Sign Language Jamaican Sign Language Japanese Japanese Sign Language Javanese Kannada Kazakh Kenyan Sign Language Kikaonde Kikongo Kikuyu Kiluba Kinyarwanda Kirghiz Kiribati Kirundi Kongo Korean Korean Sign Language Latvian Lingala Lithuanian Luganda Luo Luvale Macedonian Madagascar Sign Language Malagasy Malay Malayalam Malaysian Sign Language Maltese Marathi Maya Mexican Sign Language Mozambican Sign Language Myanmar Nepali New Zealand Sign Language Nias Nicaraguan Sign Language Nigerian Sign Language Norwegian Nzema Oromo Ossetian Otetela Panamanian Sign Language Pangasinan Paraguayan Sign Language Persian Peruvian Sign Language Polish Polish Sign Language Portuguese Portuguese (Portugal) Portuguese Sign Language Punjabi Quebec Sign Language Quechua (Ancash) Quechua (Ayacucho) Romanian Russian Russian Sign Language Salvadoran Sign Language Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovak Sign Language Slovenian Slovenian Sign Language South African Sign Language Spanish Spanish Sign Language Sranantongo Swahili Swahili (Congo) Swati Swedish Swedish Sign Language Swiss German Sign Language Tagalog Tahitian Taiwanese Sign Language Tajiki Tamil Tatar Telugu Tetun Dili Thai Thai Sign Language Ticuna Tigrinya Tok Pisin Tongan Tshiluba Tsonga Tswana Turkish Turkmen Tuvaluan Twi Tzotzil Ukrainian Umbundu Uruguayan Sign Language Uzbek Uzbek (Roman) Venda Venezuelan Sign Language Vietnamese Waray-Waray Xhosa Yoruba Zambian Sign Language Zimbabwe Sign Language Zulu\n3 “Afei yɛdan yɛn ho foro faa Basan kwan so. Ɛnna Basan hene Og+ boaa ne dɔm ano behyiaa yɛn wɔ Edrei+ sɛ ɔne yɛn rebɛko. 2 Na Yehowa ka kyerɛɛ me sɛ, ‘Nsuro no,+ na mede ɔne ne nkurɔfo nyinaa ne n’asase bɛhyɛ wo nsa na woayɛ no sɛnea woyɛɛ Amorifo hene Sihon a na ɔte Hesbon no.’+ 3 Enti Yehowa yɛn Nyankopɔn de Basan hene Og ne ne nkurɔfo nyinaa hyɛɛ yɛn nsa, na yekunkum wɔn nyinaa na anka onipa biako mpo.+ 4 Yɛfaa ne nkurow nyinaa saa bere no. Kurow biako mpo nni hɔ a yɛannye wɔ wɔn nsam. Yɛfaa nkurow aduosia,+ Argob+ asase nyinaa, Og ahemman a ɛwɔ Basan.+ 5 Ná ɛyɛ nkurow akɛse a ɛwɔ afasu atenten ne apon akɛse a dade deda akyi. Eyinom akyi no, na nkurow nketewa pii nso wɔ hɔ. 6 Nanso yɛsɛee+ ne nyinaa pasaa sɛnea yɛyɛɛ Hesbon hene Sihon no, na yɛsɛee kurow biara, mmarima, mmea ne mmofra.+ 7 Na wɔn mmoa ne nneɛma foforo a ɛwɔ kurow no mu de, yɛfae sɛ asade.+ 8 “Saa bere no ara na yegyee asase no fii Amorifo ahene baanu+ a na wɔwɔ Yordan mantam mu no nsam, fi Arnon+ subon ho kosi Bepɔw Hermon+ ho. 9 (Ná Sidonfo frɛ Hermon sɛ Sirion,+ na Amorifo nso frɛ no Senir.)+ 10 Afei yɛfaa nkurow a ɛwowɔ asase tratraa so no ne Gilead ne Basan nyinaa kosii Saleka+ ne Edrei,+ nkurow a ɛwɔ Og ahemman mu wɔ Basan no. 11 Saa bere no na Basan hene Og ne Refaimni+ a waka. Na ne mpa a wɔde funu to so yɛ dade mpa. Mpa yi si Ammonfo kurom wɔ Raba.+ Ne tenten yɛ basafa akron, na ne tɛtrɛtɛ yɛ basafa anan. 12 Saa bere no ara na yɛfaa asase no; efi Aroer+ a ɛwɔ Arnon subon ho ne Gilead bepɔw no fã ne nkurow a ɛwowɔ hɔ no, mede ama Rubenfo ne Gadfo.+ 13 Na mede Gilead+ asase a aka ne Og ahemman a ɛwɔ Basan+ nyinaa ama Manase abusuakuw no fã. Wɔfrɛ Argob+ anaa Basan mantam hɔ nyinaa sɛ Refaim+ asase. 14 “Manase ba Yair+ faa Argob+ asase no nyinaa besii Gesurfo+ ne Maakatfo+ hye so. Na ɔde ne din too Basan nkuraa a ɛwowɔ hɔ no frɛɛ hɔ Hawot-Yair+ besi nnɛ. 15 Mede Gilead+ nso ama Makir.+ 16 Mede asase a efi Gilead+ kosi Arnon subon no mfinimfini ama Rubenfo+ ne Gadfo. Ɛba besi Yabok subon ho wɔ Ammonfo hye so,+ 17 ne Araba ne Yordan asase no ho kɔfa Kineret+ besi Araba po anaa Nkyene Po+ no ho wɔ Pisga+ bepɔw no ase wɔ apuei fam. 18 “Enti meka kyerɛɛ mo sɛ, ‘Yehowa mo Nyankopɔn de asase yi ama mo sɛ momfa. Mmarima akokodurufo nyinaa, mobɛfa mo akode adi mo nuanom Israelfo anim akɔ asase no so.+ 19 Mo yerenom ne mo mma nkumaa ne mo mmoa (mmoa nso de, minim sɛ mowɔ pii), eyinom nkutoo na wɔbɛtena nkurow a mede ama mo no mu+ 20 kosi sɛ Yehowa bɛma mo ne mo nuanom ahome na wɔafa asase a Yehowa mo Nyankopɔn de ama wɔn wɔ Yordan agya no. Ɛno akyi no, mubetumi asan aba asase a mede ama mo no so.’+ 21 “Afei meka kyerɛɛ Yosua+ sɛ, ‘W’ankasa woahu nea Yehowa wo Nyankopɔn de ayɛ ahene baanu no nyinaa. Saa ara na Yehowa bɛyɛ ahemman a morekɔ mu no nyinaa.+ 22 Munnsuro wɔn efisɛ Yehowa mo Nyankopɔn bɛko ama mo.’+ 23 “Afei mesrɛɛ Yehowa saa bere no sɛ, 24 ‘O Awurade Tumfoɔ Yehowa, wo na woama w’akoa ahu wo kɛseyɛ+ ne wo basa dennen no.+ Onyame bɛn na ɔwɔ soro anaa asase so a obetumi ayɛ wo nnwuma ne w’ahoɔdenne yi bi?+ 25 Mesrɛ wo ma mintwa nkɔhwɛ asase pa+ a ɛwɔ Yordan agya no, bepɔw so+ asase fɛfɛ no ne Lebanon.’+ 26 Na mo nti Yehowa bo fuw me,+ na wantie me. Afei Yehowa ka kyerɛɛ me sɛ, ‘Twa so! Mmɔ asɛm yi so nkyerɛ me bio. 27 Foro kogyina Pisga+ na ma w’ani so hwɛ atɔe ne atifi ne anafo ne apuei, na Yordan de, worentwa.+ 28 Fa Yosua yɛ ɔman no kannifo+ na hyɛ no nkuran na hyɛ no den, efisɛ ɔno na obedi ɔman yi anim atwa Yordan,+ na ɔde asase a wubehu no bɛma wɔn.’+ 29 Saa bere yi nyinaa na yɛte bon mu wɔ Bet-Peor anim.+


Bible Mu Nsɛm Wɔpae Ahenni no Mu - Yehowa Adansefo Intanɛt Dwumadibea\nWUNIM nea enti a ɔbarima yi retetew n’atade mu asinasin? Yehowa ka kyerɛɛ no sɛ ɔnyɛ saa. Ɔbarima yi yɛ Onyankopɔn diyifo Ahia. Wunim nea odiyifo yɛ? Ɔyɛ onipa a Onyankopɔn di kan ka nea ɛbɛba ho asɛm kyerɛ no.\nAhia ne Yerobeam rekasa wɔ ha. Yerobeam yɛ obi a Salomo de no sii ne dansi adwuma no fã bi so. Bere a Ahia hyiaa Yerobeam wɔ kwan so ha no, Ahia yɛɛ biribi a ɛyɛ nwonwa. Oyii n’atade nguguso na ɔtetew mu asinasin 12. Ɔka kyerɛɛ Yerobeam sɛ: ‘Fa emu 10.’ Wunim nea enti a Ahia de emu 10 maa Yerobeam?\nAhia kyerɛkyerɛɛ mu sɛ Yehowa begye ahenni no afi Salomo nsam. Ahia kae sɛ Yehowa de mmusuakuw 10 bɛma Yerobeam. Eyi kyerɛ sɛ mmusuakuw abien pɛ na wɔbɛka a Salomo ba Rehabeam bedi wɔn so.\nBere a Salomo tee nea Ahia ka kyerɛɛ Yerobeam no, ne bo fuwii kɛse. Ɔbɔɔ mmɔden sɛ obekum Yerobeam. Nanso Yerobeam guan kɔɔ Misraim. Bere tiaa bi akyi no Salomo wui. Odii hene mfe 40, na afei wɔde ne ba Rehabeam sii hene. Yerobeam tee wɔ Misraim sɛ Salomo awu, enti ɔsan baa Israel.\nNa Rehabeam nyɛ ɔhempa. Ne tirim yɛɛ den wɔ ɔman no so sen n’agya Salomo. Yerobeam ne nnipa afoforo a wɔyɛ atitiriw kɔɔ Ɔhene Rehabeam nkyɛn kɔsrɛɛ no sɛ onyi ayamye kakra adi nkyerɛ ɔman no mufo. Nanso Rehabeam antie. Ne tirim yɛɛ den sen kan no. Enti nkurɔfo no de Yerobeam sii mmusuakuw 10 no so hene, nanso Rehabeam kɔɔ so dii Benyamin ne Yuda mmusua no so hene.\nYerobeam ampɛ sɛ nkurɔfo no kɔ Yerusalem kɔsom wɔ Yehowa asɔrefi hɔ. Enti ɔyɛɛ sika nantwi mma abien na ɔmaa mmusua 10 ahemman no mufo som wɔn. Ankyɛ na nsɛmmɔnedi ne basabasayɛ hyɛɛ asase no so ma.\nƆhaw baa mmusua abien ahemman no nso mu. Rehabeam bedii hene no akyi mfe anum pɛ no, Misraim hene ne Yerusalem bɛkoe. Ɔde Yehowa asɔrefi hɔ nneɛma a ɛsom bo kɔe. Enti sɛnea na asɔredan no te ankasa bere a wosii no traa hɔ bere tiaa bi pɛ.\n1 Ahene 11:26-43; 12:1-33; 14:21-31.\nDɛn ne mmarima baanu a wɔwɔ mfonini no mu no din, na wɔyɛ nnipa bɛn?\nDɛn na Ahia yɛɛ n’atade nguguso a na ɛhyɛ no no, na saa ade a ɔyɛe no kyerɛ dɛn?\nSalomo bɔɔ mmɔden sɛ ɔbɛyɛ Yerobeam dɛn?\nAdɛn nti na nkurɔfo no de Yerobeam sii mmusuakuw du so hene?\nAdɛn nti na Yerobeam yɛɛ sika nantwi mma abien no, na dɛn na afei ɛhyɛɛ asase no so ma?\nDɛn na ɛbaa mmusuakuw abien ahemman no ne Yehowa asɔrefi a ɛwɔ Yerusalem no so?\nKenkan 1 Ahene 11:26-43.\nNá Yerobeam yɛ onipa bɛn, na bɔ bɛn na Yehowa hyɛe no sɛ sɛ odi ne mmara so a ɔde bɛma no? (1 Ahe. 11:28, 38)\nKenkan 1 Ahene 12:1-33.\nDɛn na awofo ne asafo mu mpanyimfo betumi asua afi Rehabeam nhwɛso bɔne no mu na wɔamfa tumi anni dwuma wɔ ɔkwammɔne so? (1 Ahe. 12:13; Ɔsɛnk. 7:7; 1 Pet. 5:2, 3)\nSɛ mmabun pɛ sɛ wosi wɔn adwene pi wɔ abrabɔ mu nsɛm a emu yɛ duru ho a, henanom nkyɛn na ɛsɛ sɛ wɔkɔpɛ akwankyerɛ? (1 Ahe. 12:6, 7; Mmeb. 1:8, 9; 2 Tim. 3:16, 17; Heb. 13:7)\nDɛn na ɛkaa Yerobeam maa no yɛɛ mmeae abien a wɔde som nantwi mma no, na ɔkwan bɛn so na eyi kyerɛɛ gyidi a na wonni wɔ Yehowa mu koraa? (1 Ahe. 11:37; 12:26-28)\nHena na odii mmusuakuw du no anim maa wɔsɔre tiaa nokware som? (1 Ahe. 12:32, 33)


1 Mose 27 ASCB – 1. Мојсијева 27 NSP | Biblica\n1 Mose 27 ASCB – 1. Мојсијева 27 NSP\n1Isak bɔɔ akɔkoraa a nʼani so ayɛ no wisiwisi na ɔnhunu adeɛ papa no, ɛda koro bi, ɔfrɛɛ ne babarima panin Esau. “Me ba.”\nƐnna Esau gyee so sɛ, “Agya, menie.”\n2Isak kaa sɛ, “Seesei mabɔ akɔkoraa, na mennim ɛda a mɛwu. 3Fa wʼagyan ne wo bɛmma, na kɔ wiram kɔpɛ hanam bi brɛ me. 4Fa noa mʼakɔnnɔduane no bi brɛ me, na menni, na menhyira wo ansa na mawu.”\n5Ɛberɛ a Isak ne ne ba Esau rekasa no, na Rebeka retie. Enti, ɛberɛ a Esau kɔɔ sɛ ɔrekɔkum ɛnam no aba pɛ, ɛnna 6Rebeka ka kyerɛɛ ne ba Yakob sɛ, “Yakob tie! Metee sɛ wʼagya reka akyerɛ wo nua Esau sɛ, 7‘Kɔpɛ hanam bi fa noa mʼakɔnnɔduane no bi brɛ me, na menni, na menhyira wo wɔ Awurade anim, ansa na mawu.’ 8Afei, me ba, tie asɛm a merebɛka akyerɛ wo yi yie, na di so. 9Kɔ nnwankuo no mu, na kɔkyere nnwan mmienu a wɔadɔre sradeɛ brɛ me, na memfa nnoa akɔnnɔduane, sɛdeɛ wʼagya pɛ no pɛpɛɛpɛ mma no. 10Sɛ menoa wie a, fa kɔma no, na ɔnni, na ɔnhyira wo ansa na wawu.”\n11Yakob ka kyerɛɛ ne maame Rebeka sɛ, “Wonim sɛ me nua Esau ho wɔ nwi, na me nso, me ho yɛ toromtorom. 12Sɛ ɛba sɛ mʼagya de ne nsa fa me ho, na ɔhunu sɛ ɛnyɛ Esau a, ɛbɛyɛ sɛ gyama meredaadaa no, na wadome me mmom, sene sɛ anka ɔbɛhyira me.”\n13Yakob maame ka kyerɛɛ no sɛ, “Me ba, ma nnome no mmra me so. Wo deɛ, yɛ deɛ maka akyerɛ wo no ara. Kɔ na kɔkyere nnwan no brɛ me.”\n14Enti, Yakob tiee ne maame Rebeka asɛm, kɔkyeree nnwan no brɛɛ no. Na ɔkumm wɔn, de noaa akɔnnɔduane bi, sɛdeɛ Isak pɛ no pɛpɛɛpɛ. 15Ɛno akyiri no, Rebeka faa ne ba panin Esau atadeɛ papa bi a ɛwɔ fie hɔ de maa ne ba Yakob hyɛeɛ. 16Afei, ɔde nnwan a wɔkumm wɔn no nwoma yɛɛ ahyɛnsa, kataa Yakob nsa ho. Ɔde bi kataa ne kɔn ho nyinaa. 17Ɔde burodo a wato no foforɔ kaa akɔnnɔduane a wanoa no ho, de maa ne ba Yakob.\n18Yakob de aduane no kɔmaa nʼagya Isak wɔ ne dan mu. Ɔduruu hɔ no, ɔkaa sɛ, “Agya!”\nIsak buaa sɛ, “Mewɔ hɔ na wo hwan a?”\n19Yakob ka kyerɛɛ nʼagya sɛ, “Ɛyɛ me wʼabakan Esau. Mayɛ deɛ woka kyerɛɛ me sɛ menyɛ no. Mede hanam a wopɛ no bi anoa wʼakɔnnɔduane no abrɛ wo, enti mesrɛ wo, sɔre tena ase, na didi, na sɛ wodidi wie a, woahyira me.”\n20Isak bisaa ne ba no sɛ, “Ɛyɛɛ sɛn na wo ho ayɛ hare sɛɛ yi?”\nYakob buaa sɛ, “Awurade, wo Onyankopɔn no, na ɔgyinaa mʼakyi maa me nsa kaa hanam no bi ntɛm.”\n21Afei, Isak ka kyerɛɛ Yakob sɛ, “Me ba, twe bɛn me, na memfa me nsa nka wo nhwɛ sɛ, wo ne me ba Esau no ampa anaa.”\n22Yakob twe bɛn nʼagya Isak, na ɔde ne nsa kekaa ne ho kaa sɛ, “Nne yi yɛ Yakob nne, nanso nsa yi yɛ Esau deɛ.” 23Isak anhunu sɛ ɛyɛ Yakob, ɛfiri sɛ, na ne nsa ho wɔ nwi te sɛ ne nua Esau pɛpɛɛpɛ. Enti, ɔhyiraa no. 24Isak sane bisaa Yakob sɛ, “Enti, ampa ara sɛ wo ne me ba Esau no?”\nYakob buaa sɛ, “Aane, me ne Esau.”\n25Afei, Isak kaa sɛ, “Me ba, fa wʼaduane no brɛ me na menni, na medi wie a, mahyira wo.”\nYakob de aduane no brɛɛ nʼagya Isak, na ɔdiiɛ; ɔsane de nsã brɛɛ no ma ɔnomeeɛ. 26Isak wieeɛ no, ɔka kyerɛɛ Yakob sɛ, “Me ba, bra bɛfe mʼano!”\n27Enti, Yakob kɔɔ nʼagya Isak nkyɛn kɔfee nʼano. Ɛberɛ a Isak huaa Yakob atadeɛ mu, na ɔgye too mu sɛ, ɛyɛ ne ba Esau no, ɔhyiraa no sɛ,\n“Ampa ara! Me ba ho hwa te sɛ\nehwa a ɛfiri afuo\n28Onyankopɔn mma wo ɔsoro bosuo ne asase mu sradeɛ,\nna afuom aduane ne nsã mmu wo so.\nWobɛdi wo nuanom so, na wo maame mma nso akoto wo.\nna wɔn a wɔhyira wo nyinaa nso,\n30Isak hyiraa Yakob wieeɛ, na ɔfirii nʼagya nkyɛn kɔeɛ ara pɛ, na ne nua Esau firi nʼahayɔ baeɛ. 31Ɔno nso noaa akɔnnɔduane brɛɛ nʼagya. Na ɔka kyerɛɛ no sɛ, “Agya, sɔre na di me hanamduane no, na hyira me.”\n32Nʼagya Isak bisaa no sɛ, “Na hwan nie?”\nEsau buaa sɛ, “Ɛyɛ me wʼabakan Esau.”\n33Isak tee saa asɛm yi pɛ, ne ho hyɛɛ aseɛ wosoo biribiribiri, na ɔbisaa sɛ, “Ɛnneɛ, na hwan na ɔkɔɔ ahayɔ kɔkumm ɛnam de noaa aduane brɛɛ me yi. Medidi wieeɛ hyiraa onipa ko no pɛ na wobaeɛ yi? Nokorɛ mu ni, nhyira a mahyira no no, sɛ mesane mʼano a, ɛrenyɛ yie!”\n34Ɛberɛ a Esau tee asɛm a nʼagya kaeɛ no, ɔno nso de awerɛhoɔ teaam dendeenden, ka kyerɛɛ nʼagya sɛ, “Agya! Hyira me. Hyira me nso bi!”\n35Nanso, Isak kaa sɛ, “Ɛnneɛ, na wo nua na ɔde nnaadaa abɛgye wo nhyira kɔ!”\n36Esau kaa sɛ, “Ɛnyɛ nwanwa sɛ wɔfrɛ no Yakob27.36 Edin Yakob asekyerɛ reyɛ akɔyɛ omimfoɔ anaa osisifoɔ. a aseɛ kyerɛ nantitwitwafoɔ. Yei ne ne mprenu so a wadaadaa me. Deɛ ɛdi ɛkan ne sɛ, ɔdaadaa me gyee me panin. Deɛ ɛtɔ so mmienu nso ne sɛ, ɔde nnaadaa agye me nhyira!” Afei, Esau bisaa nʼagya sɛ, “Enti, woannya me nhyira no bi a wode bɛhyira me nso?”\n37Isak buaa Esau sɛ, “Manya de no ayɛ wo wura dada. Mede ne nuanom nyinaa ayɛ ne nkoa. Mahyira no sɛ, ɔbɛnya afuom nnuane ne nsã foforɔ bebree. Na afei, ɛdeɛn bio na aka a mɛtumi ayɛ ama wo, me ba?”\n38Esau bisaa nʼagya sɛ, “Agya, enti nhyira baako pɛ na wowɔ? Ao, agya, hyira me nso bi!”\n39Afei, nʼagya Isak buaa no sɛ,\n“Tie! Asase27.39 Edom asase a na Esau asefoɔ te so no, na ɛyɛ kwawee ne abotan a sradeɛ nni mu koraa (1 Mose 36.8; 2 Ah 8.20). kesee so na wobɛtena,\nna ɛsoro bosuo rentɔ wɔ so.\n40Wode wo akofena na ɛbɛtena ase,\nNanso, daakye bi,\nsɛ wokentene wo ho a,\nwobɛfiri wo nua no som ase.”\nYakob Dwane Kɔ Laban Nkyɛn\n41Esiane Esau nhyira a Yakob kɔdaadaa wɔn agya Isak gyeeɛ no enti, Esau tanee Yakob. Esau kaa wɔ ne tirim sɛ, “Ɛrenkyɛre, na mʼagya Isak awu. Sɛ ɔnya wu a, mɛkum me nua Yakob.”\n42Obi tee adwene a Esau afa wɔ ne nua kumaa Yakob ho no, ɔkɔbɔɔ wɔn maame Rebeka amanneɛ. Enti, Rebeka soma kɔfrɛɛ ne ba kumaa Yakob, na ɔka kyerɛɛ no sɛ, “Wo nua Esau abɔ ne tirim sɛ, sɛ ɔnya wo a, ɔbɛkum wo ansa na ne bo atɔ ne yam. 43Enti, me ba, tie asɛm a merebɛka akyerɛ wo yi yie. Dwane ntɛm kɔ me nua Laban nkyɛn wɔ Haran. 44Tena ne nkyɛn kakra wɔ hɔ, kɔsi sɛ, wo nua Esau bo bɛdwo. 45Sɛ wo nua akoma tɔ ne yam, na ne werɛ firi deɛ woyɛɛ no, na ɔgyaa mu ma ɛka a, mɛsoma abɛka akyerɛ wo, na woafiri Haran aba. Adɛn enti na ɛsɛ sɛ metena hɔ hwɛ, na me mma baanu bom wu ɛda koro?”\n46Enti, Rebeka ka kyerɛɛ Isak sɛ, “Saa Hetifoɔ mmabaawa yi koraa ama asetena afono me. Sɛ ɛkɔba sɛ Yakob nso kɔware Hetifoɔ asase so mmabaawa yi bi a, mmaa te sɛ yeinom bi a, ɛnneɛ, na mewuiɛ koraa a, anka ɛyɛ.”\nASCB : 1 Mose 27


Hebrifo 13 NA-TWI - Mmara ne nkyia - Monnodɔ mo ho mo ho - Bible Gateway\nHebrifo 12Yakobo 1\nHebrifo 13 Nkwa Asem (NA-TWI)\n13 Monnodɔ mo ho mo ho sɛ anuanom wɔ Kristo mu. 2 Monkae na munnye ahɔho wɔ mo afi mu. Ebinom yɛɛ saa nam so gyee abɔfo a na wonnim. 3 Monkae wɔn a wɔda afiase na momfa no sɛ mo ne wɔn na ɛda hɔ. Monkae wɔn a wɔrehu amane na momfa no sɛ mo ne wɔn na ɛrehu saa amane no.


Ná Me Koko Nye Koraa—Sɛnea Midii Subammɔne So\nKENKAN WƆ Abua Afrikaans Albanian Amharic Arabic Armenian Azerbaijani Baoule Belize Kriol Bicol Bislama Boulou Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chol Cibemba Croatian Czech Dangme Danish Dutch Efik English Estonian Ewe Faroese Fijian Finnish Fon French Ga Georgian German Greek Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kannada Kazakh Kekchi Kikamba Kikaonde Kikuyu Kiluba Kinyarwanda Kirghiz Kirundi Korean Latvian Lingala Lithuanian Macedonian Malagasy Malay Malayalam Maltese Mambwe-Lungu Mongolian Moore Myanmar Nahuatl (Huasteca) Nahuatl (Northern Puebla) Nepali Norwegian Nzema Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Quechua (Cuzco) Romanian Romany (Macedonia) Cyrillic Russian Sango Sepedi Serbian Serbian (Roman) Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tarascan Tatar Telugu Thai Tigrinya Tiv Tojolabal Tsonga Tswana Turkish Twi Tzotzil Ukrainian Urdu Urhobo Uzbek Vietnamese Welsh Xhosa Yoruba Zulu\n“Ná Me Koko Nye Koraa”\nCristóbal Díaz Anom Asɛm\nAudio Baabi a wubetumi atwe nneɛma abɔ atie “Ná Me Koko Nye Koraa”\nAfe a Wɔwoo No: 1975\nƆman a Ofi Mu: Mexico\nKan No: Ná ne koko nye; wɔde no too afiase\nWɔwoo me San Juan Chancalaito. Ɛyɛ kurow ketewa bi a ɛwɔ Chiapas mantam mu wɔ Mexico. M’abusuafo yɛ Cholfo. Wofi Maya abusuakuw mu. M’awofo woo mma 12, me na na meto so nnum. Bere a na meyɛ abofra no, Yehowa Adansefo ne me ne me nuanom suaa Bible. Awerɛhosɛm ne sɛ, mamfa Bible afotu ammɔ me bra wɔ me mmeranteberem.\nBere a midii mfe 13 no, na menom nnubɔne, na na miwiawia nkurɔfo nneɛma. Saa bere no na mitu fii fie, na na mentena faako. Bere a midii mfe 16 no, mekɔyɛɛ adwuma wɔ wii afuw bi mu. Midii bɛyɛ afe baako wɔ hɔ, na da koro anadwo bi, yɛde wii bebree guu hyɛmma mu sɛ yɛde rekɔ baabi. Ɛhɔ ara na nkurɔfo a wofi kuw bi a wɔn nso di nnubɔne ho gua a wokurakura atuo bɛtow hyɛɛ yɛn so. Mihuruw tɔɔ asubɔnten no mu dɔɔ asukɔ guare kɔɔ akyiri kopuee anafo, enti atuo a wɔtotowee no bi anka me. Ɛno akyi no, miguan kɔɔ United States.\nBere a mewɔ United States no, mekɔɔ so tɔn nnubɔne, na mefaa ɔhaw pii mu. Midii mfe 19 no, wɔkyeree me de me too afiase. Wɔbɔɔ me sobo sɛ mabɔ korɔn, na afei nso anka mepɛ sɛ mikum obi. Bere a meda afiase no, mede me ho bɔɔ basabasayɛfo kuw bi, na midii awurukasɛm foforo pii. Ɛno nti, afiase ahwɛfo no de me kɔtoo afiase bi a wɔabɔ ho ban yiye wɔ Lewisburg, Pennsylvania.\nBere a meda afiase wɔ Lewisburg no, me suban sɛee koraa. Ná mayɛ tattoo agu me ho a ɛkyerɛ sɛ meka basabasayɛfo kuw bi ho; ná saa kuw no bi wɔ afiase hɔ, enti ntɛm ara na mede me ho bɔɔ wɔn. Mede me ho hyɛɛ basabasayɛ mu kɛse, na daa ntɔkwaw ara na na meko. Da bi, bere a na basabasayɛfo bi reko wɔ afiase hɔ no, mekɔkoo bi. Yɛde nkontimmaa a wɔde bɔ baseball ne nnade a yɛmoma so de teɛteɛ yɛn apɔw mu koo denneennen. Afiase ahwɛfo no totow wisaboa tuo (tear gas), na ɛno na wɔde pataa ntɔkwaw no. Ɛno akyi no, afiase ahwɛfo no de me kɔɔ baabi a nneduafo a wɔn ho yɛ hu pa ara da no. Ná me koko nye koraa, na na mepɛ atɛnnidi nso. Ɛreyɛ ara ni na mereboro nkurɔfo. Nokwasɛm ne sɛ, na m’ani gye ho pa ara. Ná minnu me ho koraa wɔ nea na meyɛ no ho.\nBere a wɔde me kɔtoo baabi a nneduafo a wɔn suban nye koraa da no, ɛkame ayɛ sɛ na wɔmma mimpue mmfi dan mu. Enti, mifii ase de saa bere no kenkan Bible. Akyiri yi, afiasehwɛfo bi maa me Wubetumi Atra Ase Daa wɔ Paradise wɔ Asase So * nhoma no bi. Bere a mekenkan saa nhoma a yɛde sua Bible no, mekaee nneɛma pii a misuae wɔ me mmofraase bere a na me ne Adansefo no sua Bible no. Ɛno akyi no, midwinnwen nea me subammɔne no de me akowie no ho. Midwinnwen m’abusua nso ho. Ná me nuabeanom mmienu abɛyɛ Yehowa Adansefo, enti ɛbaa me tirim sɛ, ‘Wɔbɛtena ase daa.’ Afei mibisaa me ho sɛ, ‘Me nso, dɛn na esiw me kwan?’ Saa bere no na meyɛɛ m’adwene pa ara sɛ mɛsakra.\nNanso, mihui sɛ na mehia mmoa ansa na matumi asakra. Enti, midii kan bɔɔ mpae srɛɛ Yehowa Nyankopɔn sɛ ɔmmoa me. Ɛno akyi no, mekyerɛw Yehowa Adansefo baa dwumadibea a ɛwɔ United States srɛe sɛ wɔne me mmesua Bible. Baa dwumadibea no ne asafo bi a ɛbɛn baabi a na mewɔ no yɛɛ nhyehyɛe sɛ wɔmmra me nkyɛn. Saa bere no, na wɔmma nkurɔfo a wɔnyɛ m’abusuafo mmɛsra me. Enti, Ɔdansefo bi a ɔwɔ saa asafo no mu fii ase kyerɛw me nkrataa de hyɛɛ me nkuran, na ɔbrɛɛ me Bible ho nhoma. Ná mayɛ m’adwene sɛ mɛsakra, na wei na ɛboaa me pa ara ma meyɛɛ saa.\nMituu anammɔn kɛse bi. Ná me ne basabasayɛfo kuw no abɔ mfe pii, na meyɛɛ m’adwene sɛ mɛtwe me ho afi wɔn ho. Ná nea odi basabasayɛfo kuw no anim nso da baabi a nneduafo a wɔn suban nye koraa da no, enti bere bi a na yɛregye yɛn ahome no, mekɔɔ ne nkyɛn kɔka kyerɛɛ no sɛ mepɛ sɛ mebɛyɛ Yehowa Dansefo. Ɛyɛɛ me nwonwa sɛ ɔkaa sɛ: “Sɛ w’ani abere pa ara, ɛnde kɔ so. Merentumi ne Onyankopɔn nni asi. Nanso, sɛ twe araa na wopɛ sɛ wotwe wo ho fi kuw no ho a, ɛnde wunim nea ɛbɛto wo.”\nMfe mmienu a edi hɔ no, afiase ahwɛfo no hui sɛ me suban asesa. Ɛno nti, wɔne me dii no yiye. Ebi ne sɛ, sɛ awɛmfo no de me rekɔ ama makoguare a, na wɔmfa aban nkawa ngu me bio. Awɛmfo no mu baako mpo baa me nkyɛn bɛhyɛɛ me nkuran sɛ, nsakrae a mereyɛ no, menkɔ so nyɛ. Nokwasɛm ne sɛ, aka afe baako ama wɔayi me afi afiase no, afiase ahwɛfo no yii me kɔɔ afiase no fã bi a ɛhɔ de, awɛmfo no mfa wɔn ani nni yɛn akyi pii. Afe 2004, bere a na mada afiase mfe du no, woyii me, na wɔde me tenaa nneduafo bɔs mu twaa me asu kɔɔ Mexico.\nMiduu Mexico no, ankyɛ na mihuu Yehowa Adansefo Ahenni Asa. Ɛda a edi kan a mekɔɔ asafo nhyiam no, na mehyɛ nneduafo atade; ɛno nko ara ne atade a ɛfata a na mewɔ. Ɛmfa ho sɛnea na m’ahosiesie te no, Adansefo no gyee me fɛw so. Ayamye a wɔdaa no adi kyerɛɛ me no ma mihui sɛ mewɔ nokware Kristofo mu. (Yohane 13:35) Saa nhyiam no ase na asafo mu mpanyimfo no yɛɛ nhyehyɛe sɛ wɔne me nsua Bible. Afe baako akyi, September 3, 2005 no, wɔbɔɔ me asu ma mebɛyɛɛ Yehowa Dansefo.\nJanuary 2007 no, mifii ase yɛɛ bere nyinaa som adwuma. Bosome biara, mede nnɔnhwerew 70 kɔkyerɛkyerɛ nkurɔfo Bible. Afe 2011 no, miwiee Bible Sukuu a Wɔyɛ Ma Anuanom Mmarima Asigyafo (seesei wɔfrɛ no Ahenni Asɛmpakafo Sukuu). Saa sukuu yi boaa me pa ara ma mitumi yɛɛ adwuma a wɔde maa me wɔ asafo no mu.\nSeesei ɛyɛ me anigye sɛ merekyerɛkyerɛ nkurɔfo sɛ wɔne afoforo ntena asomdwoe mu\nAfe 2013 no, mewaree me yere a medɔ no; ne din de Pilar. Ɛyɛ a ɔde yɛ aseresɛm ka sɛ, sɛ meka ɔbra a na mewom kyerɛ no a, onnye nni. Nneɛma bɔne a na meyɛ no, mensan nkɔɔ ho bio da. Me ne me yere nyinaa gye di sɛ, sɛnea mete nnɛ no yɛ adanse a ɛkyerɛ sɛ Bible tumi sesa nnipa.—Romafo 12:2.\nMihu sɛ asɛm a Yesu kae wɔ Luka 19:10 no fa me ho. Ɔkaa wɔ hɔ sɛ: “Onipa Ba no bae sɛ ɔrebɛhwehwɛ na wagye nea ayera.” Seesei mente nka sɛ mayera. Saa ara nso na minkyinkyin nkɔyɛ nneɛma a ɛbɛhaw nkurɔfo bio. Bible adaworoma, seesei minim nea enti pa ara mete ase, asomdwoe wɔ me ne afoforo ntam, na nea ɛsen ne nyinaa no, me ne me Bɔfo Yehowa wɔ abusuabɔ pa.\n^ nky. 13 Yehowa Adansefo na wotintim saa nhoma yi, nanso seesei wɔagyae tintim. Seesei nhoma a wɔne nkurɔfo de sua Bible pa ara ne Dɛn na Yebetumi Asua Afi Bible Mu?\nOnyankopɔn bu nsɛmmɔnedi sɛn? Nsɛmmɔnedifo bɛtumi asesa?\nSɛnea Wobɛdi W’abufuo So\nAkwan nnum a wobɛfa so adi w’abufuo so.\nNá Me Koko Nye Koraa


Marko 4 | Intanɛt So Bible| Wiase Foforɔ Nkyerɛaseɛ\nMarko Asɛmpa 4:1-41\nAHENNI HO MFATOHO NO (1-34)\nOgufo no (1-9)\nNea enti a Yesu yɛɛ mfatoho (10-12)\nOgufo ho mfatoho no nkyerɛkyerɛmu (13-20)\nWɔnsɔ kanea mfa nsi kɛntɛn ase (21-23)\nNea wode besusuw ama nkurɔfo no (24, 25)\nOgufo a ɔdae no (26-29)\nSinapi aba (30-32)\nƆde mfatoho yɛɛ adwuma (33, 34)\nYesu maa mframa yɛɛ dinn (35-41)\n4 Na ɔsan fii ase kyerɛkyerɛe wɔ po no ano, na nnipadɔm kɛse bi betwaa ne ho hyiae. Enti ɔkɔforoo ɔkorow tenaa mu wɔ po no so, na na nnipadɔm no nyinaa wɔ po no ano.+ 2 Na ofii ase de mfatoho kyerɛkyerɛɛ wɔn+ nneɛma bebree. Bere a ɔrekyerɛkyerɛ wɔn no, ɔkae sɛ:+ 3 “Muntie. Hwɛ! Ogufo bi kɔe sɛ ɔrekogu aba.+ 4 Bere a ɔregu aba no, ebi koguu kwankyɛn, na nnomaa bedii. 5 Ebi nso koguu baabi a abotan wɔ a dɔte pii nni, na esiane sɛ dɔte pii nni hɔ nti,+ ntɛm ara na efifii. 6 Nanso bere a owia puei no, ɛhyee no,* na esiane sɛ enni ntini nti, ewui. 7 Na aba no bi nso koguu nsɔe mu, na nsɔe no nyinii, na emiaa no, na ansow aba.+ 8 Na ebi nso koguu asaase pa mu, na efifii na enyinii, na efii ase sow aba, ebi mmɔho 30, ebi mmɔho 60, na ebi nso mmɔho 100.”+ 9 Ɛnna ɔka kaa ho sɛ: “Ma nea ɔwɔ aso a ɔde betie no ntie.”+ 10 Na bere a ɛkaa ɔno nko ara no, wɔn a na wɔka ne ho no ne Dumien no fii ase bisabisaa no mfatoho no ho asɛm.+ 11 Na ɔka kyerɛɛ wɔn sɛ: “Mo na wɔde ama mo sɛ monte Onyankopɔn Ahenni ho ahintasɛm kronkron+ no ase, na wɔn a aka no de, wɔde mfatoho na ɛka biribiara kyerɛ wɔn.+ 12 Enti wɔbɛhwɛ de, nanso wɔrenhu, wɔbɛte de, nanso wɔrente ase; na wɔrensakra da mma wɔmfa nkyɛ wɔn.”+ 13 Bio nso, ɔka kyerɛɛ wɔn sɛ: “Munnim nea mfatoho yi kyerɛ, enti ɛbɛyɛ dɛn na moate mfatoho a aka no nyinaa ase? 14 “Ogufo no gu asɛm no.+ 15 Enti eyinom ne nea ekoguu kwankyɛn, baabi a woguu asɛm no; wɔn na wɔte asɛm no ara pɛ a, Satan ba+ beyi asɛm a wɔagu wɔ wɔn mu no.+ 16 Na eyinom nso ne nea ekoguu abotan so no; wɔn na wɔte asɛm no ara pɛ a, wɔde anigye gye tom.+ 17 Nanso wonni ntini biara, na wɔtena hɔ kakra; afei asɛm no nti, sɛ amanehunu ba anaa wɔtan wɔn ani ara pɛ, na ato wɔn hintidua. 18 Ebi nso wɔ hɔ a, ekoguu nsɔe mu. Eyinom ne wɔn a wɔte asɛm no,+ 19 nanso wiase yi* mu dadwen+ ne ahonyade nnaadaa+ ne nneɛma foforo ho akɔnnɔ+ wura wɔn koma mu, na emia asɛm no, na ɛnsow aba. 20 Afei nea woguu no asaase pa mu no ne wɔn a wotie asɛm no a wogye no fɛw so na wɔsow aba. Ebi sow 30, ebi 60, na ebi nso sow 100.”+ 21 Na ɔsan ka kyerɛɛ wɔn sɛ: “Kɛntɛn* anaa mpa ase na wɔde kanea si anaa? Ɛnyɛ kaneadua so na wɔde si?+ 22 Na biribiara nni hɔ a ahintaw a wɔremmue so; na biribiara nni hɔ a wɔde asie fee a ɛremma petee mu.+ 23 Obiara a ɔwɔ aso a ɔde betie no, ma ontie.”+ 24 Ɔka kyerɛɛ wɔn bio sɛ: “Monyɛ aso ntie asɛm yi yiye.+ Ade a mode susuw ma nkurɔfo no, ɛno ara na wɔde besusuw ama mo, yiw, wɔde bi bɛka ho ama mo. 25 Na obiara a ɔwɔ ntease no, Onyankopɔn bɛma no bi aka ho,+ na nea onni ntease no de, ntease kakra a ɔwɔ no mpo, Onyankopɔn begye afi ne nsam.”+ 26 Ɛnna ɔtoaa so kae sɛ: “Enti Onyankopɔn Ahenni te sɛ bere a obi gu aba wɔ asaase so. 27 Ɔda anadwo, na ɔsɔre anɔpa, na aba no fifi na ɛyɛ tenten; ɔkwan a ɛfaa so yɛɛ saa de, onnim. 28 Asaase no ara de nkakrankakra sow aba; edi kan yi ahaban, afei ɛbɔ bɛtem, na aba ba bɛtem no ho. 29 Na sɛ aba no nyin ara pɛ a, ɔtwe so kantankrankyi,* efisɛ na twabere adu.” 30 Na ɔtoaa so bisae sɛ: “Ɛdɛn ho na yɛde Onyankopɔn Ahenni bɛtoto, anaa mfatoho bɛn na yɛde bɛkyerɛkyerɛ mu? 31 Ɛte sɛ sinapi aba. Sɛ woredua wɔ fam a, ɛyɛ asaase so aba nyinaa mu nea esua koraa.+ 32 Nanso wudua wie a, enyin bɛyɛ kɛse sen afifide* foforo biara, na eyiyi nkorabata akɛse ma ewim nnomaa nya ne nwini ase tena.” 33 Enti ɔde mfatoho+ a ɛtete saa pii kaa asɛm no kyerɛɛ wɔn, sɛnea wobetumi ate ase. 34 Nokwasɛm ne sɛ, wankasa ankyerɛ wɔn a wanyɛ mfatoho. Nanso sɛ ɛka ɔne n’asuafo no nko ara a, na wakyerɛkyerɛ biribiara mu.+ 35 Na saa da no anwummere no, ɔka kyerɛɛ wɔn sɛ: “Momma yentwa nkɔ asuogya.”+ 36 Enti bere a wogyaa nnipadɔm no kwan wiei no, wɔde no tenaa ɔkorow no mu kɔe a na ɔnyɛɛ ahoboa biara, na na akorow foforo nso ka ne ho.+ 37 Afei mframa denneennen bi bɔe, na asorɔkye no bɔ baa ɔkorow no mu; ɛkaa dɛ, anka nsu rebu afa ɔkorow no so.+ 38 Nanso na ɔwɔ ɔkorow no akyi ada sumii no so. Enti wonyan no bisaa no sɛ: “Ɔkyerɛkyerɛfo, enti yɛrebewuwu yi, ɛmfa wo ho?” 39 Ɛnna ɔsɔree, na ɔteɛteɛɛ mframa no ka kyerɛɛ po no sɛ: “Mua w’ano! Yɛ dinn!”+ Na mframa no ano brɛɛ ase, na ɛyɛɛ dinn. 40 Enti obisaa wɔn sɛ: “Adɛn nti na ehu aka mo* saa? Adɛn, munni gyidi?” 41 Na ehu kɛse kaa wɔn, na wɔkeka kyerɛɛ wɔn ho sɛ: “Hena koraa ni? Mframa ne ɛpo mpo tie no.”+\n^ Anaa “ekisae.”\n^ Anaa “Kɛntɛn a wɔde susuw ade.”\n^ Kyerɛ sɛ, afifide a wodi.\n^ Anaa “Adɛn nti na mo koma atu.”


MMOA A WƆDE MA ABUSUA NO | MMOFRA\nBere a abaayewa bi a yɛfrɛ no Dami dii mfe nsia no, ntini mu yare bi kum ne papa. Abarimaa bi nso de Derrick. Odii mfe nkron no, komayare kum ne papa. Abaayewa bi a ɔde Jeannie nso, bere a odii mfe nson no, ne maame nyaa kokoram wɔ ne mmadwoa mu. Maame no koo yare no afe baako, na ɛno akyi no owui. *\nMmofra mmiɛnsa a yɛaka wɔn ho asɛm yi, wɔannyin annu baabiara na wɔn awofo wui mpofirim. Asɛm a ɛte saa ato wo pɛn? Sɛ saa a, asɛm yi betumi aboa wo ma woagyina ano. * Nanso nea edi kan koraa no, ma yensusuw awerɛhodi ho nokwasɛm kakra ho nhwɛ.\nƐsono ɔkwan a obiara fa so di awerɛhow. Ɛno kyerɛ sɛ, sɛ obi redi awerɛhow a, sɛnea ɔyɛ n’ade no, ebia ɛnyɛ saa na woyɛ. Nhoma bi kaa sɛ: “Sɛ yɛn ho nipa bi wu na yɛpɛ sɛ yegyina ɛyaw no ano a, mmara biara nni hɔ a ɛsɛ sɛ yedi so, na ɔkwan pɔtee biara nni hɔ a ɛsɛ sɛ yɛfa so.” (Helping Teens Cope With Death) Nea ehia ara ne sɛ yɛrenka yɛn awerɛhow nhyɛ sɛnea ɛnsɛ. Adɛn ntia? Efisɛ . . .\nWoka w’awerɛhow hyɛ a, ebetumi apira wo. Yɛadi kan aka Jeannie ho asɛm. Nea ɔkae ni: “Ná mepɛ sɛ mehyɛ me nua ketewa no den, enti mehyɛɛ m’awerɛhow so. Ɛde besi nnɛ, mebɔ mmɔden sɛ mɛhyɛ yaw a midi no so, nanso ɛmmoa me.”\nAbenfo gye wei tom. Nhoma bi kaa sɛ: “Sɛ woka w’awerɛhow hyɛ anaa wode sie a, ɛrentumi nhyɛ wo ho daa. Bere a wonhwɛ kwan no, ɛbɛsan aba. Na ɛba a, ebetumi ama woanya adwenemhaw anaa abɔ wo yare mpo.” (The Grieving Teen) Awerɛhow a ebinom pɛ sɛ wɔhyɛ so nti, wɔnom nsa tra so anaa wɔnom nnubɔne.\nW’adwene betumi atu afra bere a woredi awerɛhow no. Ɛho nhwɛso na edidi so yi. Ebinom bo fuw nea wawu no, efisɛ wosusuw sɛ nea wawu no “agyaw” wɔn akwantifi. Afoforo nso, sɛ wɔn dɔfo bi wu a, wɔbɔ Onyankopɔn sobo sɛ wansiw ano. Nnipa pii nso, ebia wɔyɛɛ nneɛma bi anaa wɔkaa asɛm bi tiaa nipa no ansa na ɔrewu. Esiane sɛ wontumi nyɛ ho hwee nti, wobu wɔn ho fɔ.\nEnti yɛahu sɛ, sɛ obi redi awerɛhow a nneɛma pii na ɔfa mu. Dɛn na ebetumi aboa wo ma woadi awerɛhow so na woakɔ so abɔ wo bra?\nKa w’asɛm kyerɛ obi. Sɛ awerɛhow hyɛ wo so a, ebetumi ama woatew wo ho afi nnipa mu. Nanso sɛ woka w’asɛm kyerɛ wo busuani bi anaa w’adamfo a, ɔbɛboa wo ma woagyina w’awerɛhow no ano na ammunkam wo so.—Bible mu asɛm: Mmebusɛm 18:24.\nYɛ kyerɛwtohɔ. Wo papa anaa wo maame a wawu no, kyerɛw ne ho asɛm to hɔ. Dɛn na w’ani gye ho paa wɔ ne ho a wubetumi de akae no? Kyerɛw suban pa a wunim fa ne ho. Emu nea ɛwɔ he na wobɛpɛ sɛ wusuasua?\nSɛ adwennwen hyɛ wo so a, sɛnea wote nka ne nea enti a wote nka saa no, kyerɛw to hɔ. Ebetumi aba sɛ, wuntumi nyi asɛm bi a woka tiaa wo maame anaa wo papa ansa na ɔrewu no mfi wo tirim. Kyerɛw ne nyinaa to hɔ. Wubetumi akyerɛw biribi sei: “Ade rebɛkye ama me papa awu no, me ne no nyaa akasakasa. Ama m’ahonim bu me fɔ.”\nAfei bisa wo ho sɛ ehia sɛ wubu wo ho fɔ anaa. Nhoma bi a yɛfrɛ no The Grieving Teen kaa sɛ: “Sɛ woyɛ biribi na woannya kwan ansrɛ bɔne fafiri a, ɛnsɛ sɛ wubu wo ho fɔ efisɛ na wunnim sɛ ɛbɛba no saa. Obiara nni hɔ a obetumi aka sɛ ɔno deɛ, ɔrenka anaa ɔrenyɛ biribi a akyiri yi ebehia sɛ ɔpa ho kyɛw.”—Bible mu asɛm: Hiob 10:1.\nHwɛ wo ho so yiye. Nya bere da, tenetene w’apɔw mu yiye, na di aduan pa. Sɛ w’anom ato a, da mu no nyinaa hwɛ sɛ wubedi aduan nketenkete bi a ahoɔden wom kosi sɛ wubetumi adidi yiye. Mfa sradeduan anaa nsa nnwudwo w’awerɛhow no ano; ɛbɛma ayɛ kɛse mmom.\nFa w’asɛm to Onyankopɔn anim wɔ mpaebɔ mu. Bible ka sɛ: “Dan w’adesoa to Yehowa so, na obeso wo mu.” (Dwom 55:22) Mpaebɔ nyɛ biribi a ɛbɛma wo ho atɔ wo kɛkɛ. Ɛyɛ nkitaho ankasa a wo ne Onyankopɔn di. Ɔno na “ɔkyekye yɛn werɛ yɛn ahohia nyinaa mu.”—2 Korintofo 1:3, 4.\nAkwan pii wɔ hɔ a Nyankopɔn fa so kyekye wɔn a wodi awerɛhow no werɛ. Emu baako ne n’Asɛm Bible no. Bible ka tebea a awufo wom ne owusɔre anidaso ho asɛm. Adɛn nti na wonhwehwɛ mu? *—Bible mu asɛm: Dwom 94:19.\n^ nky. 4 Wubetumi akenkan Dami, Derrick, ne Jeannie ho nsɛm pii wɔ asɛm a edi hɔ no mu.\n^ nky. 5 Ɛwom, yɛreka bere a obi papa anaa ne maame awu ho asɛm. Nanso sɛ obi nua anaa n’adamfo nso wu a, obetumi de afotusɛm yi ayɛ adwuma.\n^ nky. 19 Hwɛ Ɔwɛn-Aban No. 3 2016, kratafa 3-8. Wubetumi atwe bi wɔ www.jw.org/tw a wuntua hwee. Kɔ NHOMA afã hɔ.\n“Adamfo bi nso wɔ hɔ a ɔfam ho sen onua.”—Mmebusɛm 18:24.\n“Mɛkasa me kra awerɛhow mu!”—Hiob 10:1.\n“Sɛ me mu dadwen yɛ bebree a, [Onyankopɔn,] w’awerɛkyekye na ɛma me kra ani gye.”—Dwom 94:19.\nWUBETUMI ABOA AFOFORO\n“Me ne m’abusuafo yɛ Yehowa Adansefo. Mfe kakraa bi a atwam no, maame bi yenim ɔne n’abusua nyaa kokoram na owui. Ogyaa mmofra mmienu wɔ n’akyi. Ná mmofra no adi mfe 6 ne 3. Bɛyɛ mfe 17 a atwam ni no, me nso me papa wui. Saa bere no, na me ne me nuabaa kumaa no nso adi bɛyɛ mfe 6 ne 3 saa ara.\n“Me ne me maame, me nuabaa ketewa, ne me nuabarima yɛɛ sɛ yɛbɛboa abusua yi. Yɛbɛto nsa afrɛ wɔn aba yɛn fie. Sɛ wɔrepɛ obi aka wɔn asɛm akyerɛ wɔn a, yebetie wɔn. Yebenya bere ama wɔn, na biribiara a wobehia sɛ yɛyɛ ma wɔn no, yɛbɛyɛ ama wɔn. Sɛ wɔpɛ sɛ yɛne wɔn di agorɔ oo, wɔka wɔn asɛm kyerɛ yɛn oo, wohia afotu oo, yɛwɔ hɔ ma wɔn.\n“Sɛ wo papa anaa wo maame wu a, ɛyɛ yaw paa. Wo werɛ ntumi mfi da. Awerɛhow no ano tumi brɛ ase, nanso daa wobɛkae sɛ wahwere wo dɔfo bi. Minim nea na saa abusua no refa mu. Ɛka ho bi nti na m’ani agye sɛ me ne m’abusua atumi aboa wɔn no. Ɛmaa yɛn abusua no bɛn wɔn, na ama yɛn nso, yɛabɛn yɛn ho yɛn ho yiye.”—Dami.


Sakaria 5 | Intanɛt So Bible| Wiase Foforɔ Nkyerɛaseɛ\nGenesis Exodus Leviticus Numeri Deuteronomium Yosua Atemmufo Rut 1 Samuel 2 Samuel 1 Ahene 2 Ahene 1 Beresosɛm 2 Beresosɛm Esra Nehemia Ester Hiob Dwom Mmebusɛm Ɔsɛnkafo Solomon Dwom Yesaia Yeremia Kwadwom Hesekiel Daniel Hosea Yoel Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Nnwuma Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm 1 2 3 4 5 6 7 8 9 10 11 12 13 14\n5 Afei memaa m’ani so hwɛe bio, na mihuu nhoma mmobɔwee bi a atu nam wim.+ 2 Enti obisaa me sɛ: “Dɛn na wuhu?”+ Ɛnna mekae sɛ: “Mihu nhoma mmobɔwee bi a atu nam wim. Na ne ntwemu yɛ basafa aduonu na ne tɛtrɛtɛ yɛ basafa du.” 3 Afei ɔka kyerɛɛ me sɛ: “Eyi ne nnome a afi adi kɔ asase nyinaa so,+ efisɛ obiara a ɔbɔ korɔn,+ sɛnea wɔaka wɔ nnome a ɛwɔ nhoma mmobɔwee no fã biako mu no, afa ne ho adi. Na obiara a ɔka ntam nso,+ sɛnea wɔaka wɔ nnome a ɛwɔ ɔfã foforo mu no,+ afa ne ho adi. 4 ‘Me na mama afi adi, na ɛbɛkɔ ɔkorɔmfo ne nea ɔde me din ka ntanhunu no fie;+ na ɛbɛtena hɔ na asɛe fie no, emu nnua ne abo nyinaa,’+ Asafo Yehowa asɛm ni.” 5 Na ɔbɔfo a ɔne me kasae no ka kyerɛɛ me sɛ: “Mesrɛ wo ma w’ani so hwɛ nea afi adi rekɔ yi.” 6 Ɛnna mibisae sɛ: “Ɛyɛ dɛn?” Na ɔkae sɛ: “Ɛyɛ efa susude na afi adi rekɔ.” Na ɔtoaa so sɛ: “Eyi ne wɔn hwɛbea wɔ asase nyinaa so.” 7 Na woyii mmuaso kurukuruwa a wɔde sumpii ayɛ no, na mihui sɛ ɔbea bi te efa susude no mu. 8 Enti ɔkae sɛ: “Eyi yɛ Amumɔyɛ.” Na opiaa no san hyɛɛ efa susude no mu,+ na ɔtow sumpii bo kataa ano. 9 Afei memaa m’ani so hwɛe, na mihuu mmea baanu bi sɛ wɔreba a mframa wɔ wɔn ntaban mu. Na wɔn ntaban te sɛ asukɔnkɔn ntaban, na wɔmaa efa susude no so faa asase ne ɔsoro ntam. 10 Enti mibisaa ɔbɔfo a ɔne me kasae no sɛ: “Ɛhe na wɔde efa susude no rekɔ?” 11 Ɛnna ɔka kyerɛɛ me sɛ: “Wɔde besi fie+ ama no wɔ Sinar+ asase so, na ebegyina na wɔde no akɔto ne tenabea hɔ.”


2 Samuel 9 | Intanɛt So Bible| Wiase Foforɔ Nkyerɛaseɛ\n9 Na Dawid bisae sɛ: “Obi da so wɔ hɔ a waka Saul fie a Yonatan nti+ metumi ayɛ no adɔe+ anaa?” 2 Ná Saul fie akoa bi wɔ hɔ a ne din de Siba.+ Enti wɔkɔfrɛɛ no baa Dawid nkyɛn, na ɔhene bisaa no sɛ: “Wone Siba?” Na ɔkae sɛ: “W’akoa ne no.” 3 Na ɔhene bisaa no sɛ: “Obi nni Saul fie bio a mede Onyankopɔn adɔe bɛyɛ no?”+ Ɛnna Siba ka kyerɛɛ ɔhene sɛ: “Yonatan babarima bi wɔ hɔ a ɔyɛ obubuafo.”+ 4 Na ɔhene bisaa no sɛ: “Ɔwɔ he?” Ɛnna Siba ka kyerɛɛ ɔhene sɛ: “Hwɛ! Ɔwɔ Amiel ba Makir+ fie wɔ Lo-Debar.”+ 5 Ntɛm ara na Ɔhene Dawid soma ma wɔkɔfaa no fii Amiel ba Makir fie wɔ Lo-Debar bae. 6 Bere a Saul ba Yonatan ba Mefiboset duu Dawid nkyɛn no, ɛhɔ ara na ɔkotow de n’anim butuw fam.+ Na Dawid kae sɛ: “Mefiboset!” Na ɔkae sɛ: “W’akoa ni.” 7 Na Dawid ka kyerɛɛ no sɛ: “Nsuro, na wo papa Yonatan+ nti mɛyɛ wo adɔe,+ na mɛdan wo nana Saul asase+ nyinaa ama wo, na woadidi me pon so+ daa.” 8 Ɔkaa saa no, ɔkotowee na ɔkae sɛ: “W’akoa ne hena a woatwa w’ani ahwɛ ɔkraman funu+ a ɔte sɛ me yi?” 9 Na ɔhene frɛɛ Saul somfo Siba, na ɔka kyerɛɛ no sɛ: “Ade biara a ɛyɛ Saul ne ne fie nyinaa dea no, mede ama+ wo wura banana no. 10 Enti dɔw asase no ma no, wo ne wo mma ne wo nkoa, na fa ɛso nnɔbae bra na wo wura banana fiefo nnya aduan nni. Wo wura banana Mefiboset de, obedidi me pon so daa.”+ Ná Siba wɔ mmabarima dunum ne nkoa aduonu.+ 11 Na Siba ka kyerɛɛ ɔhene sɛ: “Nea me wura ɔhene hyɛe sɛ menyɛ mma n’akoa nyinaa no, ɛno ara na w’akoa bɛyɛ; nso Mefiboset+ didi me pon so sɛ ahenemma no bi.” 12 Ná Mefiboset wɔ ɔbabarima kumaa bi a ne din de Mika,+ na wɔn a wɔte Siba fie nyinaa yɛ Mefiboset nkoa. 13 Na Mefiboset tenaa Yerusalem, na odidii ɔhene pon so+ daa. Ná ɔyɛ obubuafo.+


Hebrifo 12 NA-TWI - Yɛn agya Nyankopɔn - Yɛn de, yɛwɔ - Bible Gateway\nHebrifo 11Hebrifo 13\nHebrifo 12 Nkwa Asem (NA-TWI)\nYɛn agya Nyankopɔn\n12 Yɛn de, yɛwɔ adansefo bebree a wɔatwa yɛn ho ahyia. Momma yɛntwe yɛn ho mfi akwansiwde nyinaa ne bɔne a akyekyere yɛn denneenen no nyinaa ho na yɛnyere yɛn ho ntu mmirikakansi a ɛda yɛn anim no.\n2 Momma yɛmfa yɛn ani nto Yesu a yɛn gyidi mfitiase ne n’awiei gyina ne so no so. Asɛnnua no nti, wampa abaw. Esiane anigye a na ɛretwɛn no no nti, animguasewu a owuu wɔ asɛnnua so no anhaw no. Enti mprempren ɔte Onyankopɔn ahengua no nifa so. 3 Dwen ɔhaw a ɔfaa mu no ho sɛ nnipa nnebɔneyɛfo tan a wɔtan no nso, otumi gyinaa ano no. Ɛno nti mommpa abaw. 4 Na sɛ moko tia bɔne a, na monko ntiaa sɛ mo mogya begu.\nOnyankopɔn asotwe fata yɛn\n5 Mo werɛ afi nkuranhyɛsɛm a Onyankopɔn ka kyerɛɛ mo sɛ ne mma no se, “Me ba, sɛ Awurade twe w’aso a, tie no yiye, na sɛ ɔka w’anim a, mpa abaw. 6 Efisɛ, obiara a Awurade pɛ n’asɛm no, na ɔtwe n’aso, na nea ɔfa no sɛ ɔba no, na ɔhwe no mmaa.”\n7 Amanehunu biara a ɛbɛto mo no, munnhinhim na momfa no sɛ Agya no nteɛso, efisɛ, mo amanehunu no kyerɛ nteɛso a Onyankopɔn reteɛ mo so sɛ ne mma. Ɔba bi wɔ hɔ a n’agya nteɛ ne so da? 8 Sɛ wanteɛ mo so sɛ ne mma no bi a, na ɛkyerɛ sɛ monyɛ ne mma kann. 9 Sɛ yɛn agyanom a wɔwɔ asase so twee yɛn aso ma yebuu wɔn a, mpɛn ahe na ɛnsɛ sɛ yɛbrɛ yɛn ho ase ma honhom mu Agya no na yetumi tena ase? 10 Yɛn agyanom a wɔwɔ asase so ha twee yɛn aso sɛnea wɔpɛ bere tiaa bi. Nanso yɛn yiyedi nti, Onyankopɔn yɛɛ saa sɛnea yɛn ho bɛtew. 11 Sɛ wɔtwe yɛn aso a, ɛma yɛn werɛ how saa bere no mu na yɛn ani nnye. Na akyiri yi no, wɔn a wɔnam saa asotwe no so nya wɔn ho ntease no sow asomdwoe aba, tena ase trenee mu.\n12 Monteɛteɛ nsa ne nkotodwe a emu agugow no mu. 13 Munsiesie akwan na momfa so, na mpakye anyɛ mmubuafo, na mmom wɔasa wɔn yare.\n14 Mo ne nnipa nyinaa ntena ase asomdwoe mu, na mommɔ mmɔden ntena ase trenee mu. Anyɛ saa a, morenhu Awurade. 15 Monhwɛ yiye na mo mu bi annan n’akyi ankyerɛ Onyankopɔn adom no. Monhwɛ yiye na mo mu bi anyɛ sɛ afifide a ɛyɛ nwene a enyin ma ne bɔnwema no haw afoforo. 16 Monhwɛ yiye na mo mu bi anyɛ nguamanfo ne obi a ɔmfɛre Onyankopɔn sɛ Esau a obuu n’ani guu n’agyapade so tɔn n’abakan de gyee aduan no. 17 Na afei eduu bere bi a ɔpɛe sɛ ne nsa ka n’agya hɔ nhyira no, ɔde kamee no no. Ɛwom sɛ ɔde nisu peree sɛ wanya adwensakra de, nanso anyɛ ye.\n18 Munhyiaa nneɛma a ɛyɛ hu, ogyaframa, awerɛhow, esum ne ahum sɛnea Israelfo no hyiae Sinai bepɔw no so bere a Onyankopɔn de ne mmara no mae no. 19 Efisɛ, na wɔrebɔ torobɛnto denneenen a ɛnne bi a ɛreka kasa a ɛyɛ hu nenam mu enti nnipa no srɛɛ Onyankopɔn sɛ onnyae kasa, 20 efisɛ, na wontumi nni mmara a na ɛka se, “Sɛ mpo aboa koraa de ne ho ka bepɔw no a, ɛsɛ sɛ wosiw no abo kum no” no so. 21 Na beae hɔ yɛ hu ara kosii sɛ Mose kae se, “Misuro, na me ho popo.”\n22 Na mo de, moaba Sion Bepɔw so ne Onyankopɔn a ɔte ase no kurow, ɔsoro soro Yerusalem a ɔsoro abɔfo mpempem wɔ mu no mu. 23 Moaba Onyankopɔn asafo mma dedaw a, wɔn ani gye wɔn ho a wɔakyerɛw wɔn din wɔ soro no mu. Moaba Onyankopɔn a ɔyɛ nnipa nyinaa temmufo ne atreneefo a wɔayɛ wɔn pɛ no mu. 24 Moaba Yesu a ɔhyehyɛɛ apam foforo ne mogya a wɔapete a ɛka nneɛma pa ho asɛm sen Habel mogya no ho.\n25 Monhwɛ mo ho so yiye na moammu mo ani angu asɛm a ɔka so. Wɔn a wɔkaa Asɛmpa no kyerɛɛ wɔn na wɔantie no anguan. Na ɛbɛyɛ dɛn na yɛatumi aguan afi nea ɔkasa fi soro ho? 26 Ne nne wosow asase saa bere no, nanso mprempren wahyɛ bɔ sɛ, “Ɛnyɛ asase nko na mɛsan awosow no, na mɛwosow soro nso bio saa ara.” 27 Nsɛm “Nso bio saa ara” no da no adi pefee sɛ ɔbɛwosow nneɛma a wɔbɔe no na atutu afi wɔn ananmu na nneɛma a wɔanwosow no no aka.\n28 Momma yɛnna so ase, efisɛ, yɛanya ahenni a wɔwosow no a ɛnyɛ ye. Momma yɛn ani nsɔ na yɛmfa ɔkwan a ɛbɛsɔ Onyankopɔn ani a ɛyɛ nidi ne suro so nsom no, 29 efisɛ, nokware, yɛn Nyankopɔn yɛ ogya a ɛhyew na ɛsɛe ade.


Atemmufoɔ 18 ASCB - मत्ती 18 NCA\nDan Abusuakuo Mu Ahonisom\n1Saa ɛberɛ no mu na Israel nni ɔhene. Na Dan abusuakuo rehwehwɛ baabi atena, ɛfiri sɛ, na wɔntumi mpamoo nnipa a wɔte asase a wɔde maa wɔn no so. 2Enti, mmarima a wɔfiri Dan abusuakuo yii akofoɔ enum a na wɔte Sora ne Estaol sɛ wɔnkɔpɛ asase a wɔbɛtumi atena so.\nƐberɛ a saa akofoɔ yi duruu Efraim bepɔ asase so no, wɔkɔɔ Mika fie kɔdaa hɔ anadwo no. 3Wɔtiee Lewini aberanteɛ no sɛdeɛ ɔkasa no, wɔde no kɔɔ nkyɛn bisaa no sɛ, “Hwan na ɔde wo baa ha na ɛdeɛn na woreyɛ? Na adɛn enti na wowɔ ha?” 4Ɔkaa nhyehyɛeɛ a ɔne Mika ayɛ kyerɛɛ wɔn na ɔkyerɛɛ mu sɛ, ɔyɛ ɔsɔfoɔ ma Mika.\n5Na wɔkaa sɛ, “Bisa Awurade ma yɛn sɛ yɛn akwantuo yi bɛsi yie anaasɛ ɛrensi yie.”\n6Ɔsɔfoɔ no kaa sɛ, “Monkɔ no asomdwoeɛ mu, ɛfiri sɛ, Awurade bɛdi mo anim wɔ mo akwantuo no mu.”\n7Na mmarima baanum no kɔɔ kuro bi a wɔfrɛ no Lais mu. Wɔhunuu sɛ nnipa a hwee mfa wɔn ho te sɛ Sidonfoɔ na ɛte hɔ. Na wɔwɔ asomdwoeɛ ne banbɔ. Na nnipa no wɔ sika, ɛfiri sɛ, na wɔn asase no yɛ asase bereɛ. Na wɔne Sidon ntam twe yie, na wɔnni adɔmfoɔ a wɔbɛn.\n8Ɛberɛ a wɔsane kɔɔ Sora ne Estaol no, wɔn nuanom bisaa wɔn sɛ, “Ɛdeɛn na mohunuiɛ?”\n9Na wɔbuaa sɛ, “Momma yɛnkɔto nhyɛ wɔn so! Yɛahunu asase no na ɛyɛ pa ara. Monntwentwɛn mo nan ase koraa, monkɔfa asase no. 10Sɛ moduru hɔ a, mobɛhunu nnipa a hwee mfa wɔn ho wɔ hɔ. Onyankopɔn ama yɛn asase bereɛ yantamm a biribiara wɔ so.”\n11Enti, akofoɔ ahansia a wɔfiri Dan abusuakuo mu sii mu firii Sora ne Estaol. 12Wɔkyeree nsraban wɔ beaeɛ bi a ɛwɔ Kiriat-Yearim atɔeɛ fam wɔ Yuda asase so. Wɔfrɛ hɔ Mahane Dan bɛsi ɛnnɛ. 13Wɔfiri hɔ no, wɔkɔɔ Efraim bepɔ asase no so, baa Mika fie.\n14Enti, mmarima baanum a wɔkɔsraa Lais asase no ka kyerɛɛ wɔn a aka no sɛ, “Asɔreeɛ bi wɔ ha a asɔfotadeɛ kronkron, abusua ahoni, nsɛsodeɛ a wɔasene ne ohoni a wɔagu ho wɔ hɔ. Monim deɛ ɛsɛ sɛ yɛyɛ.” 15Enti, mmarima baanum no kɔɔ Mika fie, baabi a Lewini aberanteɛ no teɛ na wɔkyeaa no fɛ so. 16Saa ɛberɛ no na akofoɔ ahansia a wɔfiri Dan abusuakuo mu no gyinagyina abɔntenpono no ano pɛɛ, 17na akwansrafoɔ baanum no kɔɔ asɔreeɛ hɔ, kɔfaa nsɛsodeɛ a wɔasene, asɔfotadeɛ kronkron, abusua ahoni ne ohoni a wɔagu no.\n18Ɛberɛ a ɔsɔfoɔ no hunuu sɛ mmarima no retwe akronkronneɛ no afiri Mika asɔreeɛ hɔ no, ɔbisaa wɔn sɛ, “Ɛdeɛn na moreyɛ yi?”\n19Wɔbuaa no sɛ, “Mua wʼano! Di yɛn akyi na bɛyɛ yɛn nyinaa agya ne yɛn ɔsɔfoɔ. Wonnye nni sɛ ɛyɛ sɛ wobɛyɛ Israel abusuakuo bi ɔsɔfoɔ sene sɛ wobɛyɛ onipa baako fidua mu ɔsɔfoɔ?” 20Ɔsɔfoɔ aberanteɛ no ani gyeeɛ sɛ ɔne wɔn bɛkɔ. Enti ɔfaa asɔfotadeɛ kronkron no, abusua ahoni ne nsɛsodeɛ a wɔasene no. 21Wɔsiim bio de wɔn mma, nyɛmmoa ne wɔn agyapadeɛ, dii wɔn anim.\n22Ɛberɛ a Dan abusuakuo mu nnipa no afiri Mika fie kɔ akyirikyiri no, Mika ne nʼafipamfoɔ mu bi tii wɔn. 23Wɔbɛn wɔn no wɔteateaam. Na Dan mmarima no danee wɔn ani kaa sɛ, “Ɛdeɛn na morehwehwɛ? Adɛn enti na woafrɛ nnipa yi aboa ano na moretaa yɛn sei?”\n24Mika buaa sɛ, “Wobisa sɛ ɛdeɛn na worehwehwɛ a na wokyerɛ sɛn? Moafa mʼanyame nyinaa ne me ɔsɔfoɔ, na menni hwee bio!”\n25Dan mmarima no buaa sɛ, “Hwɛ deɛ woka no yie! Yɛn mu bi bo nkyɛre fu, anhwɛ a wɔn bo bɛfu na wɔakum wo ne wʼabusuafoɔ.” 26Enti, Dan mmarima no toaa so kɔɔ wɔn kwan. Mika hunuu sɛ nnipa no dɔɔso a enti ɔntumi nto nhyɛ wɔn so no, ɔdanee ne ho kɔɔ efie.\n27Dan mmarima faa Mika ahoni ne ne ɔsɔfoɔ no de wɔn baa kuro Lais a emu nnipa wɔ asomdwoeɛ ne banbɔ no mu. Wɔto hyɛɛ emu nnipa no so, kunkumm wɔn nyinaa, hyee kuro no dworobɛɛ. 28Na obiara nni hɔ a ɔbɛgye kuro no mufoɔ, ɛfiri sɛ, na deɛ wɔte no ne Sidon mu twe na wɔnni adɔmfoɔ a wɔbɛn nso. Saa asɛm yi sii bɔnhwa a ɛbɛn Bet-Rehob no mu.\nAfei, Dan abusuakuo no mma sane kyekyeree kuro no, na wɔtenaa hɔ. 29Wɔde kuro no too Dan a ɔyɛ wɔn tete agya Israel no ba, na kane no wɔfrɛ hɔ Lais.\n30Afei, wɔgyinaa nsɛsodeɛ a wɔasene no na wɔfaa Gersom babarima Yonatan a ɔyɛ Manase aseni sɛ wɔn ɔsɔfoɔ. Saa fie yi mu nnipa kɔɔ so yɛɛ asɔfoɔ maa Dan abusuakuo kɔsii Otukorɔ berɛ. 31Enti Dan abusuakuo no toaa so somm nsɛsodeɛ a ɛyɛ Mika dea no wɔ ɛberɛ tenten a na Onyankopɔn Ahyiaeɛ Ntomadan no wɔ Silo.\nASCB : Atemmufoɔ 18


22 Afei Yosua frɛɛ Rubenfo ne Gadfo ne Manase abusuakuw fã no,+ 2 na ɔka kyerɛɛ wɔn sɛ: “Moadi nea Yehowa akoa Mose ka kyerɛɛ mo nyinaa so,+ na me nso moayɛ aso ama me wɔ biribiara mu.+ 3 Saa nna dodow yi nyinaa+ moannyaw mo nuanom de besi nnɛ, na moadi Yehowa mo Nyankopɔn mmara nsɛm so.+ 4 Afei Yehowa mo Nyankopɔn ama mo nuanom ahome, sɛnea ɔhyɛɛ wɔn bɔ no.+ Enti monsan nkɔ mo ntamadan mu, asase a Yehowa akoa Mose de maa mo wɔ Yordan agya no so.+ 5 Na monhwɛ nni ahyɛde+ ne mmara a Yehowa akoa Mose de maa mo no so; monnɔ Yehowa mo Nyankopɔn,+ na momfa n’akwan so+ nni n’ahyɛde so,+ na momfa mo ho mfam ne ho,+ na momfa mo koma nyinaa+ ne mo kra nyinaa+ nsom no.”+ 6 Afei Yosua hyiraa+ wɔn na ogyaa wɔn kwan sɛ wɔnkɔ wɔn ntamadan mu. 7 Mose de Basan maa Manase abusuakuw fã no,+ na Yosua nso maa abusuakuw no fã a aka no ne wɔn nuanom nyinaa agyapade wɔ Yordan atɔe fam.+ Bere a Yosua regya wɔn kwan akɔ wɔn ntamadan mu no, ohyiraa wɔn nso. 8 Na ɔtoaa so ka kyerɛɛ wɔn sɛ: “Momfa ahonyade ne nyɛmmoa ne dwetɛ ne sika ne kɔbere ne nnade ne ntade bebree nkɔ.+ Na mo ne mo nuanom nkyɛ asade+ a munya fii mo atamfo hɔ no.” 9 Afei Rubenfo ne Gadfo ne Manase abusuakuw fã no ne Israelfo a aka no dii mpaapaemu, na wofii Silo a ɛwɔ Kanaan asase so no de wɔn ani kyerɛɛ Gilead+ asase so, agyapade a Yehowa nam Mose so de maa wɔn sɛ wɔntena so no.+ 10 Bere a woduu Yordan mantam mu wɔ Kanaan asase so no, Rubenfo ne Gadfo ne Manase abusuakuw fã no sii afɔremuka wɔ Yordan ho. Ná ɛyɛ afɔremuka+ kɛse soronko bi. 11 Akyiri yi, Israelfo a aka no tee+ sɛ wɔrekeka sɛ: “Hwɛ, Rubenfo ne Gadfo ne Manase abusuakuw fã no asi afɔremuka wɔ Yordan mpɔtam, Kanaan hye so, wɔ Israelfo no afã hɔ.” 12 Bere a Israelfo no tee no, Israel asafo no nyinaa+ boaboaa wɔn ano wɔ Silo+ sɛ wɔne wɔn rekɔko.+ 13 Na Israelfo somaa+ ɔsɔfo Eleasar ba Finehas+ kɔɔ Rubenfo ne Gadfo ne Manase abusuakuw fã no nkyɛn wɔ Gilead asase so, 14 na wɔde mpanyimfo du kaa ne ho. Woyii ɔpanyin biako fii Israel agyanom abusuakuw biara mu. Eyinom na wɔdeda wɔn agyanom fie ano, Israel mpempem mu.+ 15 Bere a woduu Rubenfo ne Gadfo ne Manase abusuakuw fã no nkyɛn wɔ Gilead asase so no, wɔde too wɔn anim+ sɛ: 16 “Yehowa asafo no nyinaa+ se yemmisa mo sɛ, ‘Dɛn nti na moayɛ adebɔne+ yi atia Israel Nyankopɔn, na moadan+ afi Yehowa akyi akosi afɔremuka?+ Ɛnyɛ atua na moatew atia Yehowa nnɛ yi? 17 Bɔne a yɛyɛe wɔ Peor+ a ɛkɔfaa ɔhaw baa Yehowa asafo so a ɛde besi nnɛ yentumi ntew yɛn ho yi nnɔɔso?+ 18 Ɛnnɛ nso moasi mo bo sɛ mobɛdan afi Yehowa akyi. Munhu sɛ sɛ motew atua tia Yehowa nnɛ a, ɔkyena Israel asafo no nyinaa na ɛbɛsoa n’abufuw.+ 19 Sɛ asase a wɔde ama mo no ho agu fĩ+ a, ɛnde mommra mmɛtena yɛn nkyɛn wɔ Yehowa asase+ so, baabi a Yehowa ntamadan si+ no. Sɛ musi afɔremuka foforo ka Yehowa yɛn Nyankopɔn afɔremuka no ho a, na moretew atua atia Yehowa,+ na yɛn nyinaa bɛdan atuatewfo. Monnyɛ saa! 20 Ɛnyɛ Sera ba Akan+ na ɔfaa nneɛma a wɔkae sɛ wɔnsɛe no no? Nso ɛnyɛ Israel asafo no nyinaa na wɔsoaa ɛho abufuw?+ Ɔno nkutoo anwu wɔ ne bɔne no mu.’”+ 21 Ɛnna Rubenfo ne Gadfo ne Manase abusuakuw fã no ka kyerɛɛ+ Israel mpempem so mpanyimfo no sɛ:+ 22 “Tweaduampɔn+ Nyankopɔn+ Yehowa, Tweaduampɔn Nyankopɔn Yehowa+ na onim,+ na Israel nso behu.+ Sɛ yɛatew atua+ anaa yɛayɛ adebɔne bi atia wo Yehowa+ a, ɛnde, nnye yɛn nnɛ. 23 Sɛ yesii afɔremuka no sɛ yɛde redan afi Yehowa akyi, anaasɛ yesii sɛ yɛbɛbɔ ɔhyew afɔre anaa aduan afɔre+ anaa asomdwoe afɔre wɔ so a, ɛnde Yehowa ankasa bebisa ho asɛm.+ 24 Ɛnyɛ biribi a yesuro nti na yɛyɛɛ eyi? Yɛkae wɔ yɛn tirim sɛ, ‘Daakye bi mo mma bebisa yɛn mma sɛ: “Dɛn na mo ne Yehowa Israel Nyankopɔn no wɔ yɛ? 25 Yehowa de Yordan ayɛ ɔhye ato yɛne mo Rubenfo ne Gadfo ntam. Munni kyɛfa biara wɔ Yehowa mu.”+ Ɛba saa a, mo mma bɛma yɛn mma agyae Yehowa suro.’+ 26 “Enti yɛkae sɛ: ‘Momma yɛnyɛ ho biribi; momma yensi afɔremuka. Yɛremmɔ ɔhyew afɔre anaa afɔre foforo biara wɔ so, 27 na mmom ɛbɛyɛ adanse wɔ yɛne mo+ ne yɛn nkyirimma ntam sɛ yɛde yɛn hyew afɔre ne yɛn asomdwoe afɔre ne afɔre foforo a aka+ bɛba Yehowa anim abɛsom no, na ɔkyena bi mo mma anka ankyerɛ yɛn mma sɛ: “Munni kyɛfa biara wɔ Yehowa mu.”’ 28 Enti yɛkae sɛ, ‘Sɛ ɛba sɛ ɔkyena bi wɔka saa kyerɛ yɛne yɛn nkyirimma a, yɛbɛka sɛ: “Monhwɛ Yehowa afɔremuka sɛso a yɛn agyanom yɛe. Ɛnyɛ ɔhyew afɔre anaa afɔre foforo biara nti na wɔyɛe, na mmom wɔyɛe sɛ ɛnyɛ adanse wɔ yɛne mo ntam.”’ 29 Ɛmpare yɛn sɛ yɛbɛhyɛ da atew atua atia Yehowa na yɛadan yɛn ho afi Yehowa akyi+ akosi afɔremuka foforo aka Yehowa yɛn Nyankopɔn afɔremuka a esi ne ntamadan anim no ho, na yɛabɔ ɔhyew afɔre ne aduan afɔre anaa afɔre foforo biara wɔ so!”+ 30 Bere a ɔsɔfo Finehas+ ne asafo no mu mpanyimfo+ ne wɔn a wɔdeda Israel mpempem ano a wɔka ne ho no tee asɛm a Rubenfo ne Gadfo ne Manasefo kae no, wohui sɛ ɛtɔ asom. 31 Enti ɔsɔfo Eleasar ba Finehas ka kyerɛɛ Rubenfo ne Gadfo ne Manasefo no sɛ: “Ɛnnɛ yɛahu sɛ Yehowa wɔ yɛn ntam,+ efisɛ moanyɛ eyi sɛ mode resɔre atia Yehowa. Na moagye Israelfo afi Yehowa nsam.”+ 32 Afei ɔsɔfo Eleasar ba Finehas ne mpanyimfo no ne Rubenfo ne Gadfo no dii mpaapaemu+ wɔ Gilead asase so, na wɔsan baa Israelfo a aka no nkyɛn wɔ Kanaan asase so bɛbɔɔ wɔn amanneɛ.+ 33 Israelfo no hui sɛ asɛm no tɔ asom; enti Israelfo no hyiraa Onyankopɔn,+ na wɔanka bio sɛ wɔne Rubenfo ne Gadfo bɛkɔ akɔko asɛe asase a wɔte so no. 34 Na Rubenfo ne Gadfo no too afɔremuka no din, efisɛ “ɛyɛ adanse wɔ yɛn ntam sɛ Yehowa ne nokware Nyankopɔn no.”+


Ɔkwan Bɛn so na Amansin so Ahwɛfo Boa Yehowa Adansefo Asafo Ahorow No?\nKristofo Hela Kyerɛwnsɛm no taa bɔ Barnaba ne ɔsomafo Paulo din. Saa mmarima yi somee sɛ ahwɛfo akwantufo, na wɔsrasraa asafo ahorow a na ɛwɔ hɔ tete no. Dɛn ntia? Ná wodwen wɔn nuanom Kristofo no ho yiye paa. Paulo kae sɛ, ɔpɛ sɛ ‘ɔsan kɔ anuanom nkyɛn’ kɔhwɛ sɛnea wɔn ho te. Ná wayɛ krado sɛ obetwa akwansin (kilomita) ɔhaha pii akɔhyɛ wɔn den. (Asomafo Nnwuma 15:36) Saa na ahwɛfo akwantufo a wɔsom yɛn nnɛ no nso pɛ sɛ wɔyɛ.\nWɔba bɛhyɛ yɛn nkuran. Ɔmansin sohwɛfo biara som asafo ahorow 20 anaa nea ɛte saa, na odi dapɛn biako wɔ asafo biara mu, na ɔyɛ saa mprenu afe biara. Yebetumi anya mfaso pii afi saa mmarima a wɔwɔ osuahu yi hɔ, na sɛ wɔaware a, yebetumi anya pii afi wɔn yerenom nso hɔ. Wɔbɔ mmɔden sɛ wobehu mpanyin ne mmofra a wɔwɔ asafo no mu nyinaa, na wɔde anigye hwɛ kwan sɛ wɔne yɛn bɛbom akɔ asɛnka na wɔne yɛn akɔyɛ yɛn Bible adesua ahorow. Saa ahwɛfo yi ne asafo mu mpanyimfo no kɔsrasra asafo no mufo, wɔhyɛ yɛn den, na wɔma ɔkasa ahorow a ɛhyɛ nkuran wɔ asafo nhyiam ne nhyiam akɛse ase.—Asomafo Nnwuma 15:35.\nWɔkyerɛ obiara ho anigye. Asafo ahorow no nkɔso ho hia amansin so ahwɛfo no paa. Wohyia asafo mu mpanyimfo ne asomfo ne wɔn susuw nkɔso a asafo no anya ho, na wɔde afotu a mfaso wɔ so ma wɔn wɔ sɛnea wobedi wɔn asɛyɛde ahorow ho dwuma ho. Wɔboa akwampaefo no ma wɔyɛ asɛnka adwuma no yiye, na wɔn ani gye ho sɛ wobehu wɔn a wɔaba nokware no mu foforo na wɔate sɛnea wɔrenya nkɔso ho asɛm. Saa anuanom mmarima yi mu biara fi ne komam de ne ho ma sɛ yɛn ‘yɔnko dwumayɛni ma yɛn yiyedi.’ (2 Korintofo 8:23) Ɛsɛ sɛ yesuasua wɔn gyidi ne sɛnea wɔde wɔn ho ma Onyankopɔn som no.—Hebrifo 13:7.\nDɛn nti na amansin so ahwɛfo srasra asafo ahorow no?\nWobɛyɛ dɛn atumi anya wɔn nsrahwɛ so mfaso?\nKyerɛw bere a ɔmansin sohwɛfo bɛba abɛsra mo asafo no hyɛ wo kalenda so sɛnea ɛbɛyɛ a ɔkasa ahorow a ɔbɛma wɔ Ahenni Asa so no rempa wo ti so. Sɛ wopɛ sɛ ɔno anaa ne yere bɛtena wo Bible adesua mu wɔ saa dapɛn no mu na ama woatumi ahu no yiye a, ka kyerɛ nea ɔne wo sua ade no.\nDɛn Nti na Yehowa Adansefo Kɔ Nhyiam Akɛse?\nAfe biara yɛyɛ nhyiam akɛse abiɛsa. Wobɛyɛ dɛn atumi anya nhyiam ahorow yi so mfaso?


ルカの福音書 2 JCB - Luka 2 ASCB\n1Saa ɛberɛ no mu no, Kaesare Augusto a na ɔyɛ Roma ɔhempɔn hyɛɛ mmara bi sɛ wɔnkan ne ɔman no mu nnipa nyinaa. 2Saa nnipakan yi ne deɛ ɛdi ɛkan a wɔkanee wɔ Kirenio a ɔyɛ amrado wɔ Siria no berɛ so. 3Obiara kɔɔ ne kurom na wɔtwerɛɛ ne din.\n4Esiane sɛ na Yosef yɛ Ɔhene Dawid busuani no enti, na ɛsɛ sɛ ɔfiri Galilea kuro a wɔfrɛ no Nasaret mu kɔ Betlehem a ɛwɔ Yudea. 5Ɔne ne yere Maria a saa ɛberɛ no na ɔnyem no na wɔkɔeɛ. 6Wɔwɔ Betlehem no, awoɔ kaa Maria, 7na ɔwoo ɔbarima. Wɔde kuntu kyekyeree abɔfra no ho de no too mmoa adididaka mu, ɛfiri sɛ, wɔannya baabi ansoɛ wɔ ahɔhobea hɔ.\n8Anadwo no ara, na nnwanhwɛfoɔ bi nso wɔ ɛserɛ no so baabi rewɛn wɔn nnwan. 9Mpofirim, ɔsoro ɔbɔfoɔ baa wɔn nkyɛn, na Onyankopɔn animuonyam hyerɛn twaa wɔn ho hyiaeɛ, na ɛmaa wɔn ho dwirii wɔn. 10Ɔsoro ɔbɔfoɔ no ka kyerɛɛ wɔn sɛ, “Monnsuro, mede anigyesɛm rebrɛ mo ne amansan nyinaa. 11Ɛnnɛ wɔawo Agyenkwa a ɔne Kristo Awurade no ama mo wɔ Dawid kurom. 12Yei ne nsɛnkyerɛnneɛ a mobɛhunu. Mobɛhunu akɔkoaa a wɔde kuntu akyekyere ne ho a ɔda mmoa adididaka mu.”\n13Amonom hɔ ara, abɔfokuo bɛkaa ɔbɔfoɔ a ɔwɔ hɔ no ho na wɔtoo ayɛyie dwom sɛ,\n14“Animuonyam nka Ɔsorosoro Onyankopɔn,\nna asomdwoeɛ mmra wɔn a wɔsɔ nʼani wɔ asase so no so.”\n15Ɛberɛ a abɔfokuo yi sane kɔɔ ɔsoro no, nnwanhwɛfoɔ no keka kyerɛkyerɛɛ wɔn ho wɔn ho sɛ, “Momma yɛnkɔ Betlehem hɔ na yɛnkɔhwɛ saa anwanwasɛm a asi wɔ hɔ a Awurade ada no adi akyerɛ yɛn yi.”\n16Wɔde ahoɔherɛ kɔɔ Betlehem kɔhunuu Maria ne Yosef. Na wɔhunuu abɔfra no nso sɛ ɔda mmoa adididaka mu. 17Nnwanhwɛfoɔ no hunuu abɔfra no no, wɔkaa ne ho asɛm a ɔsoro abɔfoɔ no bɛka kyerɛɛ wɔn no nyinaa kyerɛɛ nnipa a wɔahyia hɔ no. 18Wɔn a wɔtee nnwanhwɛfoɔ yi asɛm no nyinaa ho dwirii wɔn. 19Nanso Maria deɛ, ɔde saa nsɛm a ɔteeɛ no nyinaa siee ne tirim dwenee ho. 20Nnwanhwɛfoɔ no kɔhunuu deɛ abɔfoɔ no ka kyerɛɛ wɔn no, wɔde anigyeɛ sane wɔn akyi kɔɔ deɛ wɔn nnwan no wɔ hɔ. Wɔrekɔ no nyinaa, na wɔreyi Onyankopɔn ayɛ.\n21Abɔfra no dii nnawɔtwe no, wɔtoo ne din Yesu sɛdeɛ ɔsoro ɔbɔfoɔ no kyerɛeɛ ansa na wɔrenyinsɛn no no. Ɛda no ara na wɔtwaa no twetia.\nWɔde Yesu Kɔ Asɔrefie\n22Ɛberɛ duruu sɛ Yosef ne Maria kɔdwira wɔn ho sɛdeɛ Mose mmara kyerɛ no, wɔde abɔfra no kɔɔ Yerusalem sɛ wɔde no rekɔhyɛ Onyankopɔn nsa. 23Sɛdeɛ Mose mmara no kyerɛ no, “Sɛ ɔbaa wo nʼabakan na ɔyɛ ɔbarima a, wɔde no ma Awurade.” 24Wɔkɔɔ asɔredan no mu hɔ nso kɔbɔɔ afɔdeɛ, sɛdeɛ mmara no kyerɛ no: wɔde nturukuku mmienu anaa mmorɔnoma mma mmienu na wɔde bɔ afɔdeɛ no.\n25Ɛda no na ɔbarima bi a wɔfrɛ no Simeon a ɔte Yerusalem no nso wɔ asɔredan mu hɔ bi. Na Simeon yɛ onipa tenenee, ɔhotefoɔ a Honhom Kronkron ahyɛ no ma a na daa ɔhwɛ Agyenkwa no kwan. 26Ɔno na na Honhom Kronkron ayi akyerɛ no sɛ ɔrenwu kɔsi sɛ ɔbɛhunu Agyenkwa a Awurade asra no no. 27Enti ɛberɛ a Maria ne Yosef duruu asɔredan no mu sɛ wɔde abɔfra no rekɔma Awurade sɛdeɛ mmara no te no, 28wɔkɔtoo Simeon nso wɔ hɔ, na Simeon gyee abɔfra no hyɛɛ Awurade animuonyam sɛ,\nafei ma wʼakoa nwu asomdwoeɛ mu\n30ɛfiri sɛ, mʼani ahunu Agyenkwa\n32Ɔno ne hann a ɛbɛhyerɛn ewiase nyinaa\nna wahyɛ wo ɔman Israel animuonyam!”\n33Nsɛm a wɔka faa Yesu ho no yɛɛ nʼagya Yosef ne ne maame Maria nwanwa. 34Afei, Simeon hyiraa wɔn na ɔka kyerɛɛ ne maame Maria sɛ, “Saa abɔfra yi so na Israelfoɔ mu dodoɔ no ara nkwagyeɛ ne wɔn asehweɛ bɛgyina. 35Na ɔbɛma dodoɔ no ara tirim ahintasɛm ada adi; na wo Maria deɛ, wobɛsi apinie wɔ wo mu.”\n36Saa ɛberɛ no, na Fanuel babaa odiyifoɔ Ana a ɔfiri Aser abusua mu no nso wɔ hɔ bi. Na Ana yɛ obi a wanyini. Ɔwaree ne mmabaawaberɛ mu ne ne kunu tenaeɛ mfeɛ nson pɛ na ne kunu no wuiɛ. 37Ne kunu no wuo akyi no, ɔyɛɛ kuna kɔsii sɛ ɔdii mfeɛ aduɔwɔtwe ɛnan, na ɛberɛ biara nso na ɔwɔ asɔredan mu de mmuadadie ne mpaeɛbɔ som Onyankopɔn. 38Saa ɛberɛ no ara mu, ɔno nso bɛgyinaa hɔ bi yii Onyankopɔn ayɛ saa ara. Ɔkaa abɔfra no ho asɛm kyerɛɛ wɔn a wɔretwɛn ɔgye a ɔbɛgye Yerusalem no nyinaa.\n39Wɔwiee amanneɛ sɛdeɛ Awurade mmara kyerɛ no, wɔsane kɔɔ wɔn kurom Nasaret a ɛwɔ Galilea, 40Abɔfra no nyinii, na nyansa hyɛɛ no ma, na na Onyankopɔn adom nso wɔ ne so.\nYesu Wɔ Asɔrefie\n41Afe biara na Yesu awofoɔ kɔ Yerusalem kɔdi Twam Afahyɛ no. 42Sɛdeɛ na wɔn amanneɛ te no, Yesu dii mfeɛ dumienu no,2.42 Sɛ mmarimaa di mfirinhyia dumienu a, wɔfiri aseɛ yɛ ahoboa se wɔbɛwura nyamesom mu afe a ɛdi so no mu. nʼawofoɔ de no kɔɔ Yerusalem kɔdii Twam Afahyɛ no. 43Wɔwiee afahyɛ no di a wɔresane akɔ wɔn kurom no, Yesu kaa Yerusalem a nʼawofoɔ no nnim. 44Wɔtwaa da koro ɛkwan a wɔn ani baa wɔn ho so sɛ Yesu nka wɔn ho no, wɔhyɛɛ aseɛ bisabisaa nʼase firii wɔn abusuafoɔ ne amannifoɔ nkyɛn. 45Na wɔanhunu no no, wɔsane baa Yerusalem bɛhwehwɛɛ no. 46Ne nnansa akyi no, wɔkɔhunuu no Yerusalem asɔredan mu sɛ ɔte akyerɛkyerɛfoɔ bi a wɔahyia mu ntam na ɔretie wɔn na ɔrebisabisa wɔn nsɛm. 47Yesu nyansa ne ne nimdeɛ a ɛdaa adi wɔ ne mmuaeɛ nyinaa mu no, yɛɛ nnipa a na wɔretie no no nyinaa nwanwa. 48Wɔkɔtoo no sɛ ɔte akyerɛkyerɛfoɔ no mfimfini retie wɔn no, ɛyɛɛ wɔn nwanwa. Ne maame frɛɛ no bisaa no sɛ, “Me ba, adɛn na woyɛ yɛn saa? Woama me ne wʼagya ahwehwɛ wo abrɛ.”\n49Yesu buaa wɔn sɛ, “Adɛn enti na mohwehwɛ me? Monnim sɛ ɛyɛ mʼasɛdeɛ sɛ metena mʼagya efie som no anaa?” 50Nanso, nʼawofoɔ no ante deɛ ɔkaeɛ no ase.\n51Yesu ne nʼawofoɔ kɔɔ Nasaret no, ɔyɛɛ ɔsetie maa wɔn. Ne maame de nsɛm a ɛsisiiɛ no nyinaa siee ne tirim. 52Yesu nyinii nyansa mu ne honam fam, na ɔnyaa Onyankopɔn ne nnipa anim adom.\nASCB : Luka 2